title: Aurejärven valuma-alue

text: Aurejärven alue käsittää kaikki ojat ja järvet, jotka laskevat suoraan järveen. Alue päättyy Kukkaroisen laskukohtaan sen yläpuolelle ja alueen kaakkoisosa ylettyy Seitsemisen kansallispuistoon asti, missä sijaitsevat Vähä Kivijärvi ja Ahvenlammi. Kaakossa sijaitsee myös suuri Ainesjärvi. Aurejärven alueen itäraja seuraa melko läheltä Aurejärven rantaa. Pienelle alueelle mahtuu vain pieni Sammakkolampi ja Itä-Auren ympäristössä Tuomiojärvi ja Vehkoslampi. Vähä Mustajärven valuma-alueen laskuojan pohjoispuolella sijaitsevat vielä pienet Iso Äijäjärvi ja Pikku Äijäjärvi. Aurejärven pohjoispäähän laskee Iso-Tervajärven valuma-alueen vedet ja vielä Ylöjärven puolella järven länsipuolella ovat Saukkolampi, Pikku Saukkolampi, Kiisonlampi ja Monganlampi. Länsipuolen keskivaiheella alue kapenee lähes järven rantaan kiinni. Siellä sijaitsee pieni Koirajärvi. Etelämpänä järveen laskee Jänisojaa myöten Jänisojan valuma-alueen vedet.


title: Aurejärven valuma-alue

text: Vaikka kartoissa kolme kilometriä pitkä Sammatinjoen osuus alkaa Sammatinjärvestä ja päättyy Jaakkolanjärveen, voidaan samalla nimellä kuvailla joen jatkumoa Lehtijärveen (5 km) tai Ruojärveen asti (7 km). Matkalla olevia järvet ja lammet ovat joen laajentumia tai läpivirtausjärviä. Lähtemällä liikkeelle valuma-alueen alajuoksulta, on valuma-alue helppo kuvailla. Ruojärveen laskee Lehtijärven 300 metriä pitkä joen laskuosuus. Noin 1,1 kilometriä pitkään Lehtijärveen laskee Ylisenlammen 30 metriä pitkä uoma. Ylinenlampi on vain 300 metriä pitkä. Sen yläpuolella sijaitseva Marjolammen laskuosuus on vain 150 metriä pitkä. Tähän uomaan laskee oikealta eli lännestä Korpiluoma, joka on Korpilammen kaksi kilometriä pitkä laskuoja. Pääuoman seuraava järvi sijaitsee vasta Holmanmäellä, josta alkaa 1,2 kilometriä pitkä joen osuus. Sen luusua sijaitsee Jaakkolanjärven eteläisessä osassa, jota kutsutaan Haavistonlammeksi. Jaakkolanjärvi voidaan jakaa kolmeen järvialtaaseen, joista keskimmäinen on nimeltään Saaresjärvi. Samanniminen järvi sijaitsee saman valuma-alueen latvoilla. Kolmen vesialtaan rypäs on soistumassa umpeen.


title: Aurejärven valuma-alue

text: Valuma-alueen latvavedet laskevat Saaresjärven kautta etelään. Voidaan ajatella, että Sammatinjoki saakin alkunsa Saaresjärvestä tai Saaresjärven laskuojan yhtymäkohdasta, sillä Sammatinlampi sijaitsee pääuomasta katsoen hieman sivussa. Puoliväliin pääuomaa laskee idästä pienen Koivulammen laskuoja. Peräjärven laskuoja yhtyy tähän uomaan noin 300 metriä alempana kuin missä Saaresjärven luusua sijaitsee. Kolulampi laskee Sammatinjokeen idän suunnasta kolmikilometristä suo-ojaa myöten. Saaresjärveen laskee Lylyjärvi viisi kilometriä pitkää laskuojaansa Harainluomaa myöten. Lylyjärveen laskevat vuorostaan Reppulampi ja Hakojärvi, jotka ovat valuma-alueensa latvajärviä.


title: Aurejärven valuma-alue

text: Valuma-alueen pääjärvi on sen suurin järvi Liesijärvi. Sen laskuoja Liesioja laskee Vahojärven luoteispäähän. Valuma-alue on suurimmaksi osaksi tiheästi ojitettua suota. Suoalueen pääasiallinen johto-oja Kurkiluoma tuo suovedet Liesijärveen. Yksi sivuojista laskee myös Haukilammen vedet Liesijärveen.


title: Aurejärven valuma-alue

text: Jänisojan valuma-alue on pinta-alaltaan pieni ja siinä on vain kolme järveä. Jänisjoki laskee Aurejärven länsirannalle Jänislahteen, joka on Suksilahden peräosa. Aivan Jänisojan suun lähelle laskee Jänislammen vajaa puoli kilometriä pitkä laskuoja. Jänisoja lähtee liikkeelle eteläisen Jänisjärven eteläpäästä. Toinen Jänisjärvi sijaitsee edellisen järven pohjoisempuolella. Näitä pikkujärviä kutsutaan yhteisellä nimellä Jänisjärvet. Niiden välissä on vain 250 metriä pitkä laskuoja.


title: Aurejärven valuma-alue

text: Iso-Tervajärven valuma-alueen vedet virtaavat kaikki Iso Tervajärven läpi. Iso Tervajärven yläpuolella monet ojat laskevat valuma-alueen järviin tai suoraan Tervajokeen, joka virtaa Ruuppalammen läpi Iso Tervajärveen. Tervajoki alkaa Vähä Tervajärvestä, joka sijaitsee tiheästi ojitetun suon keskellä. Vähä Tervajärven kautta laskevat myös Iso Kivinevan reunasoiden laskuojat sekä Pikku Kivijärvi ja Iso Kivijärvi. Myllyluoma, joka yhtyy Tervajokeen aivan Vähä-Tervajärven alapuolelle, alkaa Talasjärvestä Talasojan nimisenä. Talasojaan päätyvät Talasnevan turvetuotantoalueen kuivatusvedet. Talasjärven kautta laskee Pahkanevan länsipuolen suo-ojat ja Pahkalammin vedet.


title: Aurejärven valuma-alue

text: Valuma-alueen ja myös samalla Vähä Mustajärven laskuoja on Riitinoja eli Vanhaoja, joka on oikaistu paristakin kohtaa ja se laskee Aurejärven Riitinlahteen. Valuma-alueen suurimmat järvet laskevat Vähä Mustajärveen ketjussa ja ne ovat alajuoksulta lukien Heinuu, Poikelisjärvi ja Iso Mustajärvi.


title: Aurejärven valuma-alue

text: Jakopuro eli Jako-oja laskee Vähä Mustajärveen melko kaukaa etelän suunnalta. Lähtien liikkeelle alajuoksulta, voidaan luetella kaikki lammet ja järvet, jonka läpi se virtaa. Etelästäpäin laskevassa ojassa tulee ensimmäisenä vastaan pieni Akkalammi, sitten suurempi Paskolampi, siihen idästä laskeva pieni Hirsilammi ja vielä siihen kaakosta laskevat Pikku Vehkoslammi ja Iso Vehkoslammi. Iso Vehkoslammiin laskee etelästä Iso-oja, joka on Pitämälammin laskuoja ja vielä koillisesta siihen laskee Koukerolammien ja Pohjalammin yhteinen laskuoja. Jako-ojaan yhtyy vielä etelästäpäin Kivijärven laskuoja.


title: Aurejärven valuma-alue

text: Heinuuseen laskee Särkijärven lyhyt laskuoja ja suurempi Heinuunoja. Heinuunojaan yhtyy pohjoisesta Neulalamminoja, joka on Alisen Neulalammen, Keskisen Neulalammen ja Ylisen Neulalammen yhteinen laskuoja. Heinuunoja on samalla myös Poikelisjärven laskuoja. Poikelisjärveen laskee etelärantaan suo-ojaa myöten Pahalammi ja kaakkoisrantaan Teeriojaa myöten Teerijärvi. Järven pohjoispäähän laskeen pieni Soppalammi.


title: Aurejärven valuma-alue

text: Valuma-alueen suurin järvi Iso Mustajärvi laskee Poikelusjärveen Myllyjokea myöten. Sen pohjoispäähän laskee Kaviolampi, itärantaan Vääräjärvi ja Pikkulammi sekä eteläiseen Aureenlahteen Ryyppylammi.


title: Aurejärven valuma-alue

text: Pienen valuma-alueen keskusjärvi on Pitkäjärvi, joka laskee 250 metriä pitkän laskuojan kautta Aurejärven Mertuulammin lahteen. Pitkäjärveen laskee ympäristön metsäojia sekä muiden järvien laskuojia. Eteläpäähän laskee Pahalammin kautta virtaavaa laskuojaa myöten suurempi Valkeajärvi. Valkeajärveen laskevat Vähä Valkeajärvi pohjoisen suunnasta ja Salmijärvi Seitsemisen kansallispuistosta eli etelän suunnasta. Pitkäjärven keskivaiheille laskee kaivettuja metsäojia myöten Liikalammi.


title: Viktor Johan Gabriel Krogerus-Ritoniemi

text: Viktor Johan Gabriel Krogerus-Ritoniemi, sukunimi aik. "Krogerus" (26. joulukuuta 1850 Juuka – 15. toukokuuta 1933 Virolahti) oli suomalainen rovasti ja kirjailija.


title: Viktor Johan Gabriel Krogerus-Ritoniemi

text: Krogerus-Ritoniemen vanhemmat olivat Juuan kappalainen, varapastori August Wilhelm Krogerus (1804–1869) ja Maria Fredrika Strömmer. Hän pääsi ylioppilaaksi Kuopion lukiosta 1872 ja suoritti teologian erotutkinnon Helsingin yliopistossa 1873. Krogerus-Ritoniemi vihittiin papiksi 1874. Hän toimi Kuolajärven kirkkoherrana 1888–1902 ja Virolahden kirkkoherrana vuodesta 1902 alkaen. Krogerus-Ritoniemi oli myös lääninrovastina ja hän sai rovastin arvon 1907.


title: Viktor Johan Gabriel Krogerus-Ritoniemi

text: Krogerus-Ritoniemi oli naimisissa vuodesta 1879 Augusta Kumlinin kanssa.


title: Viktor Johan Gabriel Krogerus-Ritoniemi

text:
Nimellä "V. J. G. Krogerus":
Nimellä "V. J. G. Ritoniemi":
Nimellä "W. J. G. Krogerus-Ritoniemi":


title: Jani Leino

text: Jani Leino (s. 15. maaliskuuta 1990 Hämeenlinna) on suomalainen jääkiekkoilija, joka pelaa Suomi-sarjajoukkue Nokian Pyryssä. Hän on pelipaikaltaan keskushyökkääjä.


title: Jani Leino

text: Leino on Hämeenlinnan Pallokerhon kasvatti. Hän voitti B-nuorten SM-hopeaa vuonna 2008, jonka jälkeen Leino siirtyi kaudeksi 2008–2009 Tapparan A-nuoriin. Hän debytoi samalla kaudella myös seuran SM-liigajoukkueessa, jossa Leino pelasi kaksi runkosarjaottelua ilman tehopisteitä. Hän teki liigadebyyttinsä 10. helmikuuta 2009 kasvattajaseuraansa HPK:ta vastaan. Kaksi seuraavaa kautta Leino pelasi kokonaan Tapparan A-nuorissa, joiden paras maalintekijä hän oli kaudella 2009–2010 15 osumallaan.


title: Jani Leino

text: Kaudeksi 2011–2012 Leino siirtyi Suomi-sarjajoukkue Nokian Pyryn riveihin. Hän oli alkusarjassa joukkueen paras pistemies ja syöttäjä tehoilla 6+19=25. Kauden 2012–2013 päätteeksi Leino voitti Suomi-sarjan hopeaa ja eteni PYRY:n kanssa Mestiksen karsintoihin. Joukkue jäi kuitenkin ilman sarjanousua. Kaudella 2013–2014 hän nousi PYRY:n varakapteeniksi. Huhtikuussa 2014 Leino teki 1+1-vuotisen jatkosopimuksen joukkueen kanssa.


title: Jani Leino

text: Kesken kauden 2014–2015, joulukuussa 2014 Leino jätti PYRY:n. Tammikuussa 2015 hän siirtyi KOO-VEE:n paitaan. Leino nousi kaudella 2015–2016 joukkueen varakapteeniksi. Hän pelasi kymmenen ottelua lainalla sarjatasoa ylempänä Mestis-joukkue Lempäälän Kisassa, kunnes siirtotakarajalla helmikuussa 2016 Leino teki joukkueen kanssa loppukauden sopimuksen. Hän jakoi LeKin loppukauden sopimuspelaajista joukkueen sisäisen tehotilaston voiton Antti Kauppilan kanssa lukemalla +1. Kaudeksi 2016–2017 Leino palasi taas PYRY:n riveihin.


title: Jani Leino

text: Leinon pikkuveli Robert pelaa Hämeenlinnan Pallokerhon SM-liigajoukkueessa.


title: Seksihullujen armoilla

text: Seksihullujen armoilla on punk rock -yhtye Seksihullujen toinen studioalbumi. Se julkaistiin marraskuussa 2013 levymerkillä Airiston punk-levyt. Albumista julkaistiin 1000:n kappaleen painos, joista 500 vinyylillä.


title: Seksihullujen armoilla

text: Soundin Ninni Luhtasaari antoi albumille neljä tähteä viidestä, mainiten tekstien kuvittuvan Jyrki Nissisen sarjakuviksi, ”vaikka ihan kaikista sanoista ei saakaan selvää”, ja kehuu albumin uudelleenkuunneltavuutta ja poikkeavuutta valtavirtapunkista. Keskisuomalaisen toimittaja Mikko Siltanen valitsi albumin vuoden 2013 kolmen parhaimman albumin joukkoon. Verkkomedia Nuorgamin sivustolla albumi ylsi vuoden 2013 parhaimpien albumeiden sijalle 88.


title: Pekka Ilmakunnas

text: Pekka Ilmakunnas (s. 14. marraskuuta 1952) on suomalainen taloustieteilijä. Hän on toiminut Aalto-yliopiston kauppakorkeakoulun (ent. Helsingin kauppakorkeakoulu) taloustieteen professorina vuodesta 1997 alkaen.


title: Pekka Ilmakunnas

text: Ilmakunnas on työskennellyt muun muassa Elinkeinoelämän tutkimuslaitoksessa, Kansantaloustieteen valtakunnallisen jatkokoulutusohjelman johtajana 1992–1994, Suomen Pankin tutkimusyksikön johtajana 1994–1995 ja professorina Turun kauppakorkeakoulussa 1995–1997.


title: Pekka Ilmakunnas

text: Ilmakunnas valmistui kandidaatiksi vuonna 1974 ja maisteriksi 1977 Helsingin kauppakorkeakoulusta. Hän väitteli taloustieteen tohtoriksi Rutgersin yliopistossa Yhdysvalloissa vuonna 1982. Ilmakunnas nimettiin Helsingin yliopiston taloustieteen dosentiksi vuonna 1995.


title: Pekka Ilmakunnas

text: Pekka Ilmakunnaksen vaimo on Seija Ilmakunnas.


title: Pekka Ilmakunnas

text: Ilmakunnas on toiminut seuraavien taloustieteilijöiden väitöskirjatutkimusten ohjaajana:


title: Jernej Abramič

text: Jernej Abramič (17. joulukuuta 1964 Nova Gorica, Slovenian sosialistinen tasavalta, Jugoslavian sosialistinen liittotasavalta) on slovenialainen uransa lopettanut koskipujottelija. Abramič voitti Jugoslaviaa edustaessaan viisi MM-kilpailujen mitalia.


title: Jernej Abramič

text: Abramič edusti Sloveniaa vuoden 1996 olympialaisissa. Abramič oli K-1 luokassa seitsemäs.


title: Fredrik Alexander Andersin

text: Fredrik Alexander Andersin (1. lokakuuta 1824 Taipalsaari – 4. syyskuuta 1889 Säkkijärvi) oli suomalainen upseeri, joka toimi Postihallituksen pääjohtajana eli ”postitirehtöörinä” vuosina 1872–1887.


title: Fredrik Alexander Andersin

text: Fredrik Alexander Andersinin isä oli muun muassa Taipalsaaren ja Lemin nimismiehenä toiminut Adolf Enok Andersin (1765–1840). Käytyään Suomen kadettikoulun ja Venäjän yleisesikunta-akatemian, Andersin palveli keisarillisen armeijan riveissä insinööriupseerina osallistuen Krimin sotaan vuosina 1853–1856. Tämän jälkeen hän toimi Suomessa armeijan topografiayksikössä, kunnes hänet nimitettiin postitirehtööriksi vuonna 1872. Merkittävin Andersinin aikaansaama uudistus oli Postisäästöpankin perustaminen vuonna 1887. Hän kuoli 64-vuotiaana omistamassaan Niemenlautan kartanossa Karjalan kannaksen Säkkijärvellä. Andersinille myönnettiin muun muassa todellisen valtioneuvoksen arvonimi.


title: Fredrik Alexander Andersin

text: Andersinin puoliso oli Sofie Johanna Harthin (1829–1905). Pariskunnalle syntyi seitsemän lasta, joista tunnettuja ovat merenkulkuneuvos Ernst Andersin ja Helsingin tyttölukion rehtori Hanna Andersin.


title: VIP Music

text: Oy VIP Music Ab on vuonna 1983 perustettu helsinkiläinen levy-yhtiö, joka käytti VIP Music, K-Tel ja VIP-levymerkkejä. Levymerkin julkaisut ilmestyivät parina aloitusvuotena. Yhtiön toiminta ajettiin alas vuonna 1985 ja katalogi myytiin M & T Tuotannolle.


title: VIP Music

text: VIP Musicin perustivat musiikin monitaituri Veikko Samuli, laulaja Raimo "Rexi" Kero ja CBS:n tuottaja Ulf "Uffe" Ahrenberg keväällä 1983 Helsingin Hämeentielle. Pääosa tuotantoa julkaistiin VIP-levymerkillä, mutta vajaa kymmenen albumia ilmestyi K-Telin logolla ja sarjanumerolla.


title: VIP Music

text:
Ensimmäinen singlejulkaisu oli Beritin "Helli mua hiljaa" ja albumijulkaisuna Beritin "Tässä nyt ja näin", joka myi jo yli 25 000 kappaleen kultalevyrajan. Ensimmäisenä vuotena albumeja ilmestyi toistakymmentä.
Alun suurimmaksi menestykseksi osoittautui Jonnan kymmenvuotiaana laulama vuonna 1983 voittanut Syksyn sävel -hitti "Minttu sekä Ville", joka oli jouluna listaykkönen. Kappale sisältyy menestyneeseen lastenlaulukokoelmaan
"Atsipoppaa".


title: VIP Music

text:
Vuonna 1984 se sai lisäksi kultaa myyneen jatko-osan "Atsipoppaa 2". Niistä koottiin myös kokoelma "16 kivaa lastenlaulua".
Suurempi menestys oli keväällä 1984 julkaistu Jonnan albumi. Minttu sekä Ville -hitin ansiosta tv-mainostettu
Jonna -albumi nousi puoleksi vuodeksi myyntilistoille ja sitä myytiin yli 50 000 kappaleen platinalevyrajan nopeasti.
Vuoden 1984 "Kevään Sävel" -kilpailussa Matti Esko esitti hitin "Lämmin hellä pehmoinen" ja kevään albumi ylitti kultalevyrajan.
Beritin uutuus albumi "Sinä olet" toisti kultalevymenestyksen. Syksyn Sävelessä hän lauloi duettona Matti Eskon kanssa "Annappas kultani kerrankin".


title: VIP Music

text:
Vuoden 1985 Kevään Sävel -laulukilpailun kahdestatoista loppukilpailijasta kokonaiset viisi olivat Vip-Musicin artisteja.
Kilpailun voittaja Petri Pettersson oli myös Vip-Musicin artisti. Jonnan toinen albumi oli "Tykkään susta".
Yhtiön rock-artisteista Maukka Perusjätkä, PIM, The Pin Ups ja Frank Robson eivät listoja heilutelleet.


title: VIP Music

text: Vuonna 1985 jo telakoituneen yhtiön katalogi myytiin M & T Tuotannolle. Katalogin omistaa nykyisin Warner Music Finland Oy.


title: VIP Music

text:
VIP Musicin jälkeen Ulf "Uffe" Ahrenbergin vuonna 1985 perustama levy-yhtiö oli Megafon Records. Vasta jo Megafon Recordsin jo aloitettuna hiipui parin suomalaisen levyn mittainen Ahrenbergin yhteistyö Virgin Recordsin merkillä Suomessa. Tämän levymerkin tulo Suomeen jäi Sleepy Sleepersin ja Zero Ninen mittaiseksi.
Uuden yhtiön Helena Miller pääsi myös Syksyn sävel -kilpailuun kappaleella "Minä sekä kuu", mutta kappale diskattiin, kun yleisölle jaettiin ilmaisia singlelevyjä.


title: Karma Chameleon

text: Karma Chameleon on Culture Club -yhtyeen kappale albumilta "Colour by Numbers". Sen julkaisi Virgin Records vuonna 1983.


title: Richard (1658)

text: Richard oli Englannin tasavallan ja myöhemmin kuninkaallisen laivaston vuonna 1658 vesillelaskettu 70-tykkinen toisen luokan linjalaiva.


title: Richard (1658)

text: Alus tilattiin Woolwichin telakalta, jossa rakennustöistä vastasi Christopher Pett. Se laskettiin vesille 26. toukokuuta 1658.


title: Richard (1658)

text: Kuningasvallan palauttamisen jälkeen vuonna 1660 aluksen nimeksi muutettiin HMS "Royal James" ja se luokiteltiin ensimmäisen luokan linjalaivaksi. Aluksen yläkannelle tehtiin tykkiportit ja asennettiin tykit, jolloin tykkien määrä kasvoi 82:een.


title: Richard (1658)

text: Toisessa Englannin–Hollannin sodassa alus osallistui kaikkiin kolmeen merkittävimpään meritaisteluun. Lowestoftin taistelussa 3. kesäkuuta 1665 alus toimi ruhtinas Rupertin lippulaivana samoin kuin neljän päivän taistelussa 4. kesäkuuta 1666. Alus osallistui myös Pyhän Jaakon päivän taisteluun 25. heinäkuuta.


title: Richard (1658)

text: Alus oli Medwayssä Alankomaiden laivaston hyökätessä ankkuripaikalle vuonna 1667. Aluksen miehistö upotti aluksensa estääkseen sen valtaamisen, mutta Alankomaiden laivaston polttolaiva sytytti vedenpinnan yläpuolelle jääneet osat tuleen tuhoten aluksen lopullisesti.


title: HMS Royal James (1671)

text: HMS Royal James oli Englannin kuninkaallisen laivaston vuonna 1671 vesillelaskettu 102-tykkinen ensimmäisen luokan linjalaiva. Alus palveli laivastossa vain noin neljä kuukautta ennen tuhoutumistaan Solebayn taistelussa.


title: HMS Royal James (1671)

text: Alus tilattiin 22. huhtikuuta 1669 Portsmouthin telakalta, jossa rakennustöistä vastasi Sir Anthony Deane. Se laskettiin vesille 31. maaliskuuta 1671. Sen valmistuskustannukset olivat 24 072 puntaa.


title: HMS Royal James (1671)

text:
Alus otettiin palvelukseen 18. tammikuuta 1672 Sandwichin jaarlin sinisen laivueen amiraalin Edward Montagun lippulaivana päällikkönään Richard Haddock.
Alus osallistui 7. kesäkuuta 1672 Solebayn taisteluun sinisen laivueen keskimmäisessä osastossa. Alusta vastaan hyökkäsi ensin Alankomaiden laivaston "Dolfijn" ja sitten "Groot Hollandia" ennen kuin alus joutui polttolaiva "Vreden" maaliksi. "Royal James" tuhoutui seuranneessa tulipalossa lopulta upoten. Montagu sai surmansa, mutta aluksen päällikkönä ollut Richard Haddock pelastui.


title: Mount Hamiguitan

text: Mount Hamiguitan on vuori Mindanaon saarella Etelä-Filippiineillä. Sen korkeus on 1 620 metriä. Vuoren vierelle on perustettu luonnonsuojelualue, jolla sijaitsee paljon kotoperäisiä eläin- ja kasvilajeja. Vuonna 2014 luonnosuojelualue otettiin mukaan Unescon maailmanperintöluetteloon. Luonnonsuojelualueen koko on melkein 17 tuhatta hehtaaria. Alueella elää muun muassa filippiinienkakadu ja filippiinienkotka. Kasvilajeista muun muassa Nepenthes hamiguitanensis viihtyy alueella.


title: HMS Royal James (1675)

text: HMS Royal James oli Englannin kuninkaallisen laivaston vuonna 1675 vesillelaskettu 100-tykkinen ensimmäisen luokan linjalaiva.


title: HMS Royal James (1675)

text: Alus tilattiin 1. huhtikuuta 1673 Portsmouthin telakalta, jossa rakennustöistä vastasi Daniel Furzer. Se laskettiin vesille 27. kesäkuuta 1675.


title: HMS Royal James (1675)

text: Alus otettiin palvelukseen 25. maaliskuuta 1678 amiraali Sir Thomas Allinin lippulaivana päällikkönään John Wetwang, missä tehtävissä he olivat 28. elokuuta saakka. Aluksen päällikkönä oli 30. marraskuuta Sir William Jennings aluksen ollessa vartiolaivana Portsmouthissa. Alus oli 13. maaliskuuta 1683 alkaen kontra-amiraali Sir Richard Beachin lippulaivana.


title: HMS Royal James (1675)

text: Alus palautettiin palvelukseen 6. tammikuuta 1691 amiraali Sir John Ashbyn lippulaivana päällikkönään Edward Stanley, joka kuoli 19. maaliskuuta 1693. Alus nimettiin 3. maaliskuuta "HMS Victoryksi". Vuonna 1692 alus oli kontra-amiraali lordi John Berkeleyn lippulaivana. Se osallistui 19.-24. toukokuuta 1692 Barfleurin taisteluun. Huhtikuussa 1693 aluksen päälliköksi tuli Thomas Jennings ja kesäkuussa John Every, joka oli tehtävässä helmikuuhun 1694.


title: HMS Royal James (1675)

text: Aluksen uudelleen rakentaminen tilattiin 1694 Chathamin telakalta, missä työstä vastasi Robert Lee. Alus laskettiin vesille 1695. Alus palautettiin palvelukseen lokakuussa vara-amiraali Matthew Aylmerin lippulaivaksi päällikkönään Thomas Jennings. Tammikuussa 1696 aluksen päällikkönä oli Stafford Fairbourne, helmikuussa Gabriel Hughes ja toukokuussa Edward Whitaker. Alus poistettiin palveluksesta 6. joulukuuta 1697.


title: HMS Royal James (1675)

text: Alus palautettiin palvelukseen helmikuussa 1702, mutta ei miehitetty, päällikkönään David Greenhill. Helmikuussa 1703 aluksen päällikkönä oli Christopher Myngs ja se oli kontra-amiraali Sir John Mundenin lippulaivana. Alus poistettiin palveluksesta toukokuussa.


title: HMS Royal James (1675)

text: Alus palautettiin palvelukseen joulukuussa 1704 päällikkönään John Hartnell. Se makasi Amiraliteetin 26. tammikuuta 1705 antaman määräyksen mukaisesti ankkurissa ja sen miehistö siirrettiin "HMS Royal Sovereignille". Alus poistettiin palveluksesta 16. helmikuuta.


title: HMS Royal James (1675)

text: Alus oli telakalla huollettavana 1709-1714. Se nimettiin 27. elokuuta 1714 "HMS Royal Georgeksi", mutta nimi palautettiin "HMS Victoryksi" 9. syyskuuta 1715. Alus telakoitiin Portsmouthissa 16. maaliskuuta 1721 romutettavaksi. Alus tuhoutui osittain tulipalossa ja se romutettiin. Romuttaminen saatiin päätökseen huhtikuussa.


title: Subak (keinokastelu)

text: Subak on keinokastelujärjestelmä, jota käytettiin Balilla, Indonesiassa riisiviljelyillä. Subak edustaa Tri Hita Karana-filosofiaa, jossa luonto, henkimaailma ja ihminen tuodaan yhteen. Subak-järjestelmässä vesi valuu temppelien läpi. Subak valittiin Unescon maailmanperintöluetteloon vuonna 2012. Suojellun alueen koko on lähes 20 tuhatta hehtaaria.


title: HMS Royal James

text: HMS Royal James voi tarkoittaa seuraavia Britannian kuninkaallisen laivaston aluksia:


title: Vat Phou

text: Vat Phou () on raunioitunut hindutemppelikompleksi Etelä-Laosissa. Se sijaitsee Mekong-joen läheisyydessä. Vat Phoun nähdään kuvaavan hyvin Khmerien valtakuntaa, joka oli vallassa 802–1431. Rakennukset ovat 1200-1400-luvuilta. Myöhemmin siitä tuli merkittävä Theravada-buddhalaisuuden temppeli. Se valittiin Unescon maailmanperintöluetteloon 2001. Alueen koko on noin 39 tuhatta hehtaaria.


title: Hans Tausen

text: Hans Tausen (1494–1561) oli tanskalainen uskonpuhdistaja. 22-vuotiaana johanniittaluostarin munkkina hänet lähetettiin Saksaan opintomatkalle. Tausen opiskeli Rostockissa ja Martti Lutherin johdolla Wittenbergissä ja alkoi Tanskassa levittää kannattamiaan Martti Lutherin näkemyksiä. Hänen aloitettuaan vuonna 1529 toiminnan pappina luterilaisuus voitti Tanskassa nopeasti alaa. Tausen puolusti herrainpäivillä vuonna 1530 uutta oppia. Hän pyrki määrittelemään uskonpuhdistuksen periaatteet vuonna 1530 julkaisemissaan 43 Kööpenhaminan artikkelissa. Hän julkaisi niiden lisäksi saarnakirjan vuonna 1539 ja virsikirjan vuonna 1544. Tausen käänsi Mooseksen kirjat tanskan kielelle (1535). Hän oli myös mukana laatimassa vuoden 1537 kirkkojärjestystä. Tausen opetti yliopistossa, ja vuonna 1541 hänestä tuli Riben piispa.


Kuningatar Loanan arvoituksellinen liekki ("La misteriosa fiamma della regina Loana") on Umberto Econ kaunokirjallinen teos vuodelta 2004. Sen on suomentanut Helinä Kangas, ja suomennoksen on julkaissut WSOY vuonna 2005. Teos kertoo italialaisesta miehestä, joka kokee aivohalvauksen seurauksena osittaisen muistinmenetyksen ja koettaa rekonstruoida koko aiemman elämänsä 1900-luvun Italiassa. Kirjassa on Econ oma runsas kuvitus.


title: Kuningatar Loanan arvoituksellinen liekki

text: Teoksen alkuperäinen nimi on peräisin sarjakuvan Tim Tyler erään jakson otsikosta. Eco sanoo, että otsikko oli valmiina jo ennen kuin hän oli alkanut kirjoittaa kirjaa. Hän olettaa että se on kiehtonut häntä jo lapsena, sillä hän muisti otsikon mutta ei itse sisältöä. Liekki viittaa siihen, että teoksen päähenkilö Yambo kokee muistamisen hetket liekin leimahduksena. Sarjakuvan otsikko on puolestaan peräisin H. Rider Haggardin teoksesta "She", joka vuorostaan on plagiaatti Pierre Benoit'n teoksesta "Atlantide". Benoit'a taas on syytetty siitä, että hän oli kopioinut sen Haggardilta.


text: Kirjan päähenkilön nimi viittaa 1813 kuolleeseen italialaiseen kirjanpainajaan ja typografiin Giambattista Bodoniin.


text: Antikvaarinen kirjakauppias Giambattista "Yambo" Bodoni menettää yllättäen muistinsa. Hän ei tiedä omaa nimeään, hänen muistonsa menneisyydestä ovat kadonneet. Hän ei tunnista vaimoaan, ei lapsiaan, ei kotikaupunkiaan. Kaikki mitä hän muistaa, on peräisin kirjoista ja muista julkisista tietolähteistä. Hän alkaa rakentaa itselleen uutta minuutta kirjojen kautta. Lapsuudenkotinsa ullakolla hän uppoutuu nuoruutensa kirjoihin. Hän yrittää ankarasti mutta turhaan löytää yhteyttä julkisen tiedon kautta yksityisiin muistoihin. Hän kuvailee elämäänsä "elämäksi tietosanakirjana".


text: Bodoni pystyy lukemansa ja löytämänsä suvun kirjallisen aineiston avulla rakentamaan uudelleen menneisyyttä, mutta olennainen puuttuu: tunne ja yhteys entiseen minään. Kiihkeä lukeminen vie kuitenkin voimat, ja Bodoni saa uuden sairauskohtauksen. Hän vaipuu koomaan, mutta siitä toipuessaan hän alkaa muistaa entisiä asioita, ja hän ymmärtää sellaistakin, mikä aiemmin on ollut käsittämätöntä, esimerkiksi miksi hän on karttanut lapsuudenkotiaan. Hän muistaa myös nuoruuden saavuttamattoman rakkauden, jonka unohtuneita kasvoja hän yrittää pinnistää mieleensä. Tämä ponnistelu tuottaa kuitenkin tulokseksi vain muistikuvia lapsuudessa luetuista kirjoista, ja kirjallisuuden ystävä kokee traagisen kohtalon. Teoksesta löytyvät monet jo "Ruusun nimestä" tutut aiheet, arvoitukset ja ongelmanratkaisut.


text: Toni Brantberg kirjoittaa Kirkko ja kaupunki -lehdessä: "Romaanissa pohditaan kulttuurin ja muistin merkitystä. Mikä minussa on pelkästään minua ja mikä yhteistä? Mitä voin muistaa ja miten?" Hän pitää fasismin ja katolisuuden varjossa elävää Italian populaarikulttuuria kuvaavaa kirjaa kiinnostavana ja monipuolisena.


text: Helsingin yliopiston tutkijat Tarja Knuuttila ja Max Ryynänen toteavat Econ teosta käsittelevässä artikkelissaan, että se on samalla Econ matka omaan kirjahyllyynsä, niin lukijana, kirjailijana kuin tutkijanakin. Hän on saanut siihen omasta työstään teemoja, joista yksi on tietosanakirja, toinen sarjakuvat, joita hän on aikoinaan tutkinut. Myöhemmin Eco siirtyi tutkimaan mieltä, tietoisuutta ja havainnointia, ja hän on saanut kirjaan keskeisiä aineksia juuri näistä tutkimuskohteistaan. Kirja on muistin kysymyksiin perehtyneen tutkijan ajatuskoe, kuten Knuuttila ja Ryynänen kirjoittavat.


text: Eco on pohtinut tarinan ja todellisuuden suhdetta aiemmissa teoksissaan "Edellisen päivän saari" ja "Baudolino". Knuuttila ja Ryynänen kirjoittavat, että "Kuningatar Loanassa" Eco menee kuitenkin suoraan minuuteen, siihen miten ihminen rakentaa tarinoiden avulla itselleen kulissin, joka voi olla hyvin vieras niiden luojalle itselleenkin.


text: Teos sisältää runsaasti kirjallisia viittauksia, ja Eco hyödyntää siinä myös omaa elämäänsä, lapsuuttaan Mussolinin aikana, katolista kasvatusta, syyllisyyttä, aikansa populaarikulttuuria. "Suurin osa noiden aikojen muistoista on omia henkilökohtaisia muistojani, ja kaikki lehtikuvat, äänilevyt ja sarjakuvat kuuluvat minun muistini kuvastoon", hän sanoo haastattelussa. Tosin ne eivät ole omaelämäkerrallisia, hän huomauttaa, vaan koko sukupolven muistoja. Viittaukset sumuun muistin menettämisen yhteydessä pohjautuvat myös hänen omiin kokemuksiinsa. Hän on syntynyt sumun keskellä, ja hän rakastaa sumua jopa niin paljon, että on koonnut antologian sumua käsittelevistä teksteistä.


text: Peter van der Kamp nostaa arviossaan esiin teoksen yhteydet James Joyceen, tämän "Dublinilaisiin" ja "Taiteilijan omakuvaan nuoruuden vuosilta", mikä ei ole sattumaa, sillä Eco on eräässä teoksessaan käsitellyt Joycen kiitollisuudenvelkaa keskiajan skolastiikalle, joka hänelle itselleen, Ecolle, on läpikotaisin tuttua keskiajan tutkijana.


title: Lenggong

text: Lenggong on kaupunki Perakin osavaltiosta Länsi-Malesian pohjois-osassa. Alueella sijaitsee Lenggonginlaakso, josta on löydetty useita arkeologisia kohteita. Laakson vanhin Afrikan ulkopuolelta löydetty alue, jossa ihminen on asunut pysyvästi. Alueelta on löydetty paljon esineitä paloeoliittiselta kaudelta. Se valittiin Unescon maailmanperintöluetteloon vuonna 2012. Suojellun alueen koko on noin 400 hehtaaria.


title: Max Taut

text: Max Taut (1884–1967) oli saksalainen arkkitehti. Taut ja hänen veljensä Bruno Taut kuuluivat Berliinissä toimineeseen, spartakismiin sidoksissa olleeseen, ekspressionistiseen "Novembergruppe" -nimiseen arkkitehtien ja taidemaalarien yhteenliittymään, jonka työn johdosta julkaistiin arkkitehtuurialbumeita ja järjestettiin näyttely vuonna 1919. Siinä määriteltiin modernin arkkitehtuurin sanasto. He olivat yhdessä Walter Gropiuksen kanssa alkuperäisjäsenenä 1920-luvun alun Berliinin merkittävissä arkkitehtuurin avantgardejärjestöissä, kuten Arbeitsrat für Kunstissa ja Der Ringissä. Max Taut suunnitteli muun muassa Berliinissä sijaitsevan Saksan ammattiyhdistysliikkeen toimitalon (1923). Max ja Bruno Taut olivat mukana arkkitehtiryhmässä, jonka suunnittelemia taloja rakennettiin vuonna 1927 järjestettyä näyttelyä varten perustettuun Stuttgartin Weißenhofin lähiöön, jota on pidetty nykyaikaisen arkkitehtuurin historian tärkeimpänä rakennusryhmänä. Natsiaikana Max Tautin työ estettiin, mutta sodan jälkeen hän jatkoi uraansa suunnitellen varsinkin asuinalueita. Niistä tunnetuin on Duisburgissa sijaitseva August-Thyssen-Siedlung. Hän toimi Berliinin kuvataideakatemian arkkitehtuurin professorina vuodesta 1945 1950-luvun alkupuoliskolle.


title: HMS Prince (1670)

text: HMS Prince oli Englannin kuninkaallisen laivaston vuonna 1670 vesillelaskettu 100-tykkinen ensimmäisen luokan linjalaiva.


title: HMS Prince (1670)

text: Alus tilattiin kesäkuussa 1667 Chathamin telakalta, jossa rakennustöistä vastasi Phineas Pett nuorempi. Se laskettiin vesille 3. joulukuuta 1670. Sen valmistuskustannukset olivat 23 851 puntaa.


title: HMS Prince (1670)

text: Alus otettiin palvelukseen 15. tammikuuta 1672 Yorkin herttuan lippulaivana päällikkönään Sir John Cox. Aluksella oli lippukapteenina Sir John Narborough. Kolmannessa Englannin–Hollannin sodassa Solebayn taistelussa 28. toukokuuta alus oli Englannin laivaston punaisen laivueen keskimmäisessä osastossa, joka taisteli amiraali Michiel de Ruyterin johtaman Alankomaiden laivaston keskustaa vastaan. De Ruyterin lippulaiva "De Zeven Provinciën" vaurioitti "Princeä" pahoin kahden tunnin tykistötaistelussa muun muassa aluksen päällikkö Sir John Cox sai surmansa, jolloin Narborough siirtyi aluksen päälliköksi. Yorkin herttua joutui siirtämään lippunsa "HMS St. Michaelille".


title: HMS Prince (1670)

text: Alus kuului 7. helmikuuta 1673 siniseen laivueeseen päällikkönään sinisen laivueen amiraalina toiminut Sir Edward Spragge, joka sai surmansa 11. elokuuta 1673. Aluksella oli lippukapteenina Thomas Fowler. Schooneveldin taisteluissa 28. toukokuuta ja 4. kesäkuuta alus oli sinisen laivueen keskimmäisessä osastossa. Se oli edelleen sinisessä laivueessa Texelin taistelussa 11. elokuuta, jossa "HMS St. Gerogelle" siirtynyt Spragge sai surmansa. Fowler vastaanotti aluksen päällikkyyden, mistä hän luopui 16. elokuuta.


title: HMS Prince (1670)

text: Alus uudelleen rakentaminen tilattiin Chathamissa 18. huhtikuuta 1691, missä sen mittasuhteita ei muutettu. Telakalla rakennustöistä vastasi Robert Lee. Alus nimettiin 6. huhtikuuta 1692 "HMS Royal Williamiksi" hallitsijan kunniaksi ja se laskettiin vesille 21. huhtikuuta.


title: HMS Prince (1670)

text: Alus otettiin palvelukseen 1692 punaisen laivueen kontra-amiraalin Sir Cloudesley Shovellin lippulaivana päällikkönään Thomas Jennings. Alus osallistui 19.-23. toukokuuta Barfleurin taisteluun. Aluksen päällikkönä oli heinäkuussa William Wrigth. Seuraavana vuonna aluksen päällikkönä oli Danbyn jaarli. Heinäkuussa 1693 aluksen päällikkönä oli Benjamin Hoskins, joka luopui tehtävästä 1697. Alus oli kontra-amiraaliksi ylennetyn Carmarthenin markiisin, joka oli aiemmin Danbyn jaarli, lippulaivana Berkeleyn operaatioissa. Alus oli vuonna 1696 vara-amiraali Sir David Mitchellin lippulaivana. Alus oli alimiehitettynä Portsmouthissa 1698 päällikkönään John Cooper. Alus oli Carmarthenin markiisin lippulaivana syyskuussa 1702.


title: HMS Prince (1670)

text: Alus telakoitiin purkua varten 31. heinäkuuta 1714 Portsmouthissa ja se rakennettiin Amiraliteetin 1. tammikuuta antaman määräyksen mukaisesti uudelleen. Rakennustöistä vastasi Naish vuosina 1714-1719.


title: Bruno Taut

text: Bruno Taut (1880–1938) oli saksalainen arkkitehti, rakennustaiteen ensimmäisiä ekspressionisteja, professori vuosina 1929–1933 Berliinin teknillisessä korkeakoulussa ja Istanbulissa vuodesta 1937 lähtien. Hänen suunnittelemiaan ekspressionistisia lasi- ja teräsrakennuksia ovat muiden muassa hänen kaksi ensimmäistä merkittävää työtään, Leipzigin (1913) ja Kölnin (1914) rakennusnäyttelyiden konstruktiiviset lasi- ja teräspaviljongit. Hänen lasiarkkitehtuurilleen on tyypillistä, että ikkunat eivät ole väritöntä lasia vaan puiterakennelmia, joiden varaan kiinnitetyt lasinpalaset ovat värillisiä ja tämä ratkaisu synnyttää hartautta aikaansaavia, katedraalien lasisia maalauksia muistuttavia värivaikutelmia. Taut oli mukana maansa puutarhakaupunkiliikkeessä; hänen 1910- ja 1920-luvulla suunnittelemiaan puutarhakaupunginosia sijaitsee Falkenbergissa ja Magdeburgissa. Ensimmäisen maailmansodan aikana hän teki utopistisia kaupunkisuunnitelmia. Taut oli Erich Mendelsohnin (1887–1953), Hans Scharounin (1893–1972), Wassili Luckhardtin (s. 1889) ja Hermann Finstlerin (1887–1973) Berliinissä vaikuttaneen ekspressionistisen suuntauksen pääedustajia. Taut ja hänen veljensä Max Taut (1884–1967) kuuluivat Berliinissä toimineeseen, spartakismiin sidoksissa olleeseen, ekspressionistiseen "Novembergruppe" -nimiseen arkkitehtien ja taidemaalarien yhteenliittymään, jonka työn johdosta julkaistiin arkkitehtuurialbumeita ja järjestettiin näyttely vuonna 1919. Siinä määriteltiin modernin arkkitehtuurin sanasto. He olivat yhdessä Walter Gropiuksen kanssa alkuperäisjäsenenä 1920-luvun alun Berliinin merkittävissä arkkitehtuurin avantgardejärjestöissä kuten Arbeitsrat für Kunstissa ja Der Ringissä. Bruno Taut olivat mukana arkkitehtiryhmässä, jonka suunnittelemia taloja rakennettiin vuonna 1927 järjestettyä näyttelyä varten perustettuun Stuttgartin Weißenhofin lähiöön, jota on pidetty nykyaikaisen arkkitehtuurin historian tärkeimpänä rakennusryhmänä. Muutenkin 1920-luvulla Bruno Taut suunnitteli funktionalistisia asuinalueita. Noihin aikoihin hän uudisti sosiaalista asuntoarkkitehtuuria.


title: GeeBee-turnaus

text: GeeBee-turnaus on kansainvälinen nyrkkeilyturnaus, jonka Suomen Työväen Urheiluliitto järjestää vuosittain Helsingin urheilutalossa. Se käytiin ensimmäisen kerran vuonna 1982. Turnaus on nimetty vuonna 1934 raskaan sarjan Euroopan-mestaruuden voittaneen Helsingin Jyryn kasvatin Gunnar Bärlundin mukaan. Ehdotuksen turnauksen järjestämisestä teki syksyllä 1979 Tapio Pakkanen, joka on sittemmin toiminut TUL:n nyrkkeilyjaoston puheenjohtajana ja turnauksen johtajana.


title: GeeBee-turnaus

text: Esimerkiksi GeeBee-turnauksen 30-vuotisjuhlaturnaukseen vuonna 2011 osallistui 73 nyrkkeilijää 13 maasta, ja otteluita oli yhteensä 58. Miesten painoluokkia oli kymmenen ja naisten kolme.


title: Neliapilaliittymä

text: Neliapilaliittymä () on neliapilan muotoinen eritasoliittymä, jossa on neljä silmukkaramppia ja neljä suoraa ramppia. Neliapilaliittymä on rakennuttajalle edullinen, koska yksinkertaisimpaan sellaiseen tarvitaan vain yksi silta. Suomessa täydellisiä neliapilaliittymiä on vain kaksi. Ne sijaitsevat Tampereella ja Turussa.


title: Neliapilaliittymä

text: Neliapilaliittymän kehitti ja vuonna 1916 patentoi yhdysvaltalainen insinööri Arthur Hale. Suunnittelun aikana ei tunnettu moottoritien käsitettä ja siksi alkuperäinen suunnitelma on mittasuhteiltaan nykyisestä poikkeava.


title: Neliapilaliittymä

text: Ensimmäinen neliapilaliittymä rakennettiin Avenelissa, New Jerseyssä vuonna 1929. Moottoriteiden ensimmäisinä vuosina liittymää pidettiin nerokkaana. Sen silmukan muotoisten ramppien kokoja voitiin tarvittaessa muokata, ja liittymä ei vaikuttanut suuresti kaupunkimaisemaan tai projektin budjettiin.


title: Neliapilaliittymä

text: Neliapilaliittymän yksinkertainen ongelma on silmukoiden aiheuttama suuri tilantarve. Tämän lisäksi liittymästä on vaara liian suurella nopeudella ajettaessa ajaa ulos. Tämän ratkaisu on ramppien halkaisijan kasvattaminen, joka vuorostaan taas vaatii enemmän tilaa. Ongelmien takia Euroopassa liittymää on käytetty maltillisemmin ja sen pohjalta on kehitetty erilaisia hybridimalleja, joissa on säädelty ramppien määrää ja tyyppiä. Näistä esimerkkinä liittymät, joissa pääliikennesuuntien rampit on toteutettu loivasti päätien yli kaartuvina siltoina.


title: Mario Trevi

text: Agostino Capozzi, taiteilijanimeltään edelleen Mario Trevi, (s. 2. marraskuuta 1941 Melito di Napoli, Italia) on italialainen laulaja.


title: Pyuiden muinaiset kaupungit

text: Pyuiden muinaiset kaupungit on usean kaupungin muodostama ryhmä, jotka olivat osa Baganin kuningaskuntaa, joka oli nykyisen Myanmarin alueella. Kuningaskunta oli vallassa 200 eaa – 900 jaa. Nykyään kaupungeista kolmessa on jäljellä muurit ja vallihaudat. Nämä kolme, Halin, Beikthano ja Sri Ksetra, valittiin Unescon maailmanperintöluetteloon vuonna 2014. Kaupungeissa on jäljellä muun muassa linnakkeita, hautausmaita ja buddhalaisuuteen liittyviä stupia.


title: Nurmijärven Opisto

text: Nurmijärven Opisto on Nurmijärven kunnan alueella toimiva vapaan sivistystyön oppilaitos, joka on opetushallituksen valvonnan alainen. Nurmijärven Opiston yhteydessä toimii Jukolan musiikkikoulu ja vuoden 2016 alusta myös Nurmijärven kuvataidekoulu. Nurmijärven Opiston ja Jukolan musiikkikoulun opiskelijoita oli vuonna 2015 yhteensä n. 6000 ja kurssilaisia n. 13 700. Opetustuntien määrä v. 2015 oli yli 22 000. Opiston omistaja ja taustayhteisö on Nurmijärven Opiston kannatusyhdistys ry.


title: Nurmijärven Opisto

text: Nurmijärven Opisto tunnettiin aiemmin nimellä Kansalaisopisto Jukola.


title: Nurmijärven Opisto

text: Mannerheimliiton Rajamäen osaston Kasvatuskerhon pöytäkirjoista ilmenee, että ko. kerho oli kokoontunut kerhoiltaansa 20.5.1955 Rajamäen kirkon seurakuntasaliin, johon oli saapunut 34 kasvatusasioista kiinnostunutta henkilöä. Kerhon puheenjohtaja, opettaja Uuno Miettinen, johti tilaisuudessa puhetta. Kokouksen kuluista hyvän kuvan antavan pöytäkirjan kirjoitti opettaja Anna Kalliokoski. Insinööri Anna Luokola piti kerhoillassa alustuksen aiheesta \"Nuorten vapaa-ajan harrastukset\". Seuranneessa keskustelussa opettaja Miettinen heitti esiin ajatuksen nuorison vapaa-ajan harrastusten keskittämisestä kansalaisopistoon. Ajatus sai heti erittäin innokkaan vastaanoton ja syrjäytti kaikki muut asiat käydyssä keskustelussa. Kokouksen loppuvaiheessa päätettiin valita toimikunta kehittelemään kansalaisopistoasiaa edelleen. Toimikunnan, jota myöhemmin laajennettiin, ripeän työskentelyn ansiosta asia eteni niin nopeasti, että kansalaisopiston kannatusyhdistyksen perustava kokous pidettiin Rajamäen kansakoulun juhlasalissa marraskuun 20. päivänä 1955. Kokouksessa oli noin 300 opistoasiasta kiinnostunutta henkilöä, joiden yksimielisellä päätöksellä ja innostuneen mielialan vallitessa päätettiin perustaa Kansalaisopisto Jukolan Kannatusyhdistys, jonka tehtäväksi tulisi ylläpitää kansalaisopistoa paikkakunnalla. Opiston työ pääsi käyntiin vuoden 1956 alusta, joten ensimmäinen työvuosi käsitti vain kevätlukukauden. Näin oli Kansalaisopisto Jukola syntynyt Rajamäelle, josta sen toiminta sitten aikaa myöten oli laajentunut koko pitäjän käsittäväksi.


title: Salaliitto (yhtye)

text: Salaliitto on suomalainen indierock-yhtye. Levy-yhtiö Plastic Passion julkaisi yhtyeen debyyttialbumin joulukuussa 2015. Bändin nimeä kantava albumi sai hyviä arvosteluja ja yhtye nostettiin esille myös Rumban ja YleXin Tulevaisuuden Tusina -äänestyksessä. Yhtyeen toinen albumi Melankolia julkaistiin helmikuussa 2017.


title: Salaliitto (yhtye)

text: Laulaja-kitaristi Ossi Alisaari tunnetaan myös yhtyeestä Penniless, kitaristi Timo Kuismanen yhtyeestä Musta valo ja rumpali Mikko Saaristo yhtyeestä Deep Turtle. Saaristo sekä basisti Raine Hynninen ovat soittaneet myös yhtyeessä Limonadi Elohopea.


title: Dong Phaya Yen

text: Dong Phaya Yen on vuoristo Pohjois-Thaimaassa. 1900-luvulla alueelle rakennettiin rautatie- ja maantieverkosto, jotka tuhosivat suurimmaksi osaksi alueen metsät. Suojellakseen alueen eläimistöä ja kasvistoa, perustettiin alueelle yhteensä 615 500 hehtaarin luonnonsuojelualueiden verkosto. Unesco valitsi Dong Phayayen-Khao Yain metsäalueen maailmanperintöluetteloonsa 2005.


title: Aino Alli

text: Aino Sofia Alli (o.s. "Neuman", 17. kesäkuuta 1879 Oulu – 9. marraskuuta 1958) oli suomalainen taidemaalari.


title: Aino Alli

text: Hänen vanhempansa olivat tullinhoitaja Frans Johan Neuman ja Ida Maria Bergdahl ja puoliso everstiluutnantti August Alli (1901–1945)


title: Aino Alli

text: Alli valmistui tyttökoulusta 1895 ja harjoitti sen jälkeen musiikkiopintoja, opiskeli Viipurin taiteenystäväin piirustuskoulussa 1904-1907 ja oli Eero Järnefeltin oppilas. Hän teki opintomatkoja Ranskaan 1911-1912, 1920, 1923-1924, 1926, 1928 ja 1937, Italiaan 1924, 1930 ja Englantiin 1928. Hänen maalauksiaan oli näytteillä vuodesta 1907 alkaen. Hän maalasi muun muassa muotokuvia, maisemia ja kukka-asetelmia ja oli myös miniatyyrimaalari.


title: Ólafur Thors

text: Ólafur Tryggvason Thors (1892–1964) oli islantilainen poliitikko. Hän oli parlamentin jäsen vuodesta 1926, oikeistolaisen itsenäisyyspuolueen puheenjohtaja vuodesta 1937 sekä Islannin pääministeri vuosina 1942, 1944–1947, 1949–1950, 1953–1956 sekä 1959–1963. Hän oli Islannin ensimmäisten itsenäisyysvuosikymmenien johtava parlamentaarikko.


title: Olga Autere

text: Olga Fredrika Autere (22. heinäkuuta 1873 Helsinki – 30. kesäkuuta 1952) oli suomalainen kotitalousneuvoja.


title: Olga Autere

text: Hänen vanhempansa olivat kivenhakkaaja Anders Edvard Autere ja Fredrika Charlotta Eerikintytär. Hän teki useita ulkomaille suuntautuneita opintomatkoja. Hän toimi Kansakoulun ystävien pientenlasten koulun opettajana 1898–1906, Suomen Marttaliiton konsulenttina 1908–1932.


title: Sota ja mielenrauha

text: Sota ja mielenrauha on Ari Matikaisen ohjaama ja käsikirjoittama suomalainen dokumenttielokuva vuodelta 2016.


title: Sota ja mielenrauha

text: Elokuva tutkii Suomen sotien vaikutusta koko kansakunnan mentaliteettiin. Elokuva koostuu rintaman ja kodin välillä lähetetyistä kirjeistä sekä päiväkirjamerkinnöistä. Sotilaiden henkilökohtaiset kokemukset yhdistyvät elokuvassa koko Suomen historiaan.


title: Sota ja mielenrauha

text: Elokuvan on tuottanut Kinocompany Oy ja napafilms oy / Liisa Juntunen yhteistyössä seuraavien tahojen kanssa: Suomen Puolustusvoimat, Lotta Svärd ry, Kaatuneiden muistosäätiö, Sotainvalidien veljesliitto, Suomen elokuvasäätiö, YLE, AVEK.


title: Sota ja mielenrauha

text: DocPoint - Helsingin dokumenttielokuvafestivaalin vuonna 2016 avannut Sota ja mielenrauha nähdään Tampereen elokuvajuhlien kotimaisessa kilpasarjassa maaliskuussa 2016.


title: Anna Blomqvist

text: Anna Catharina Blomqvist (27. lokakuuta 1840 Helsinki – 24. syyskuuta 1925) oli suomalainen kieltenopettaja.


title: Anna Blomqvist

text: Blomqvistin vanhemmat olivat kirjallisuuden professori Alexander Blomqvist ja Christina Charlotta Harring. Hän opiskeli kieliä ja musiikkia Ranskassa ja Sveitsissä 1856–1858, musiikkia ja kieliä Dresdenissä, Berliinissä, Pariisissa 1867, 1868, 1869, kieliä Berliinissä 1877. Hän oli 1858–1867 Saksan, ranskan ja 1871–1909 laulunopettaja sisarensa johtamassa Blomqvistin koulussa Helsingissä, saksan kielen opettaja Helsingin ruotsalaisessa tyttökoulussa ja sen jatko-opistossa.


title: Anna Blomqvist

text: Blomqvistin sisar oli Anna Charlotta Elisabeth Blomqvist.


title: Anna Blomqvist

text: Blomqvistien arkisto on Kansalliskirjaston käsikirjoituskokoelman Musiikkiarkistoissa.


title: Natriumvolframaatti

text: Natriumvolframaatti (NaWO) on natrium- ja volframaatti-ionien muodostama epäorgaaninen ioniyhdiste. Yhdistettä käytetään muun muassa metallisen volframin ja muiden volframiyhdisteiden valmistamiseen, katalyyttinä, polttokennoissa ja tekstiiliteollisuudessa.


title: Natriumvolframaatti

text: Huoneenlämpötilassa natriumvolframaatti on valkoista kiteistä ainetta. Yhdiste liukenee erittäin hyvin veteen. Natriumvolframaatti muodostaa kidevedettömän muodon lisäksi myös kidevedellisen dihydraatin (NaWO·2HO,CAS 10213-10-2). Kidevesi poistuu rakenteesta, kun yhdistettä kuumennetaan noin 100 °C:n lämpötilaan. Natriumvolframaatin vesiliuokset reagoivat happojen kanssa muodostaen volframihappoa.


title: Natriumvolframaatti

text: Tyypillisesti natriumvolframaattia valmistetaan kuumentamalla volframin malmeja kuten wolframiittia tai scheeliittiä natriumkarbonaatin kanssa. Myös volframitrioksidin ja natriumhydroksidin tai natriumkarbonaatin välistä reaktiota voidaan käyttää. Jälkimmäistä tapaa käytetään erityisesti vedettömän natriumvolframaatin valmistukseen.


title: Natriumvolframaatti

text: Natriumvolframaattia käytetään välituotteena volframin valmistuksessa. Natriumvolframaatti uutetaan vesiliuoksestaan kerosiinia, tertiäärisiä amiineja esimerkiksi trioktyyliamiinia ja isodekanolia sisältävällä liuotinseoksella. Muodostuva liuos stripataan ammoniakkiliuoksella ammoniumparavolframaatiksi tai siitä tehdään ammoniumparavolframaattia ioninvaihdon avulla. Yhdisteestä valmistetaan veteen liukenemattomia volframiyhdisteitä kuten volframihappoa, kalsiumvolframaattia ja eräitä esimerkiksi painomusteissa käytettäviä volframipohjaisia väriaineita. Muita käyttökohteita ovat polttokennojen elektrodien valmistus, ruostumattoman teräksen valmistus, palonestoaineena tekstiileissä, hapetuskatalyyttinä orgaanisissa synteeseissä, tupakan filttereissä ja analyyttisessä kemiassa virtsahappopitoisuuden määrittämiseen.


title: Aksun prefektuuri

text: Aksun prefektuuri (, ) on prefektuuri Kiinan Sinkiangin uiguurien autonomisen alueen keskilänsiosassa. Prefektuurin pinta-ala on 128 099 neliökilometriä ja väkiluku 2,37 miljoonaa (2010). Prefektuurin päähallintopaikka on piirikuntatason kaupunki Aksu, jonka keskusta sijaitsee linnuntietä noin 670 kilometriä autonomisen alueen pääkaupunki Ürümqistä lounaaseen.


title: Aksun prefektuuri

text: Piirikuntatasolla prefektuuri jaetaan yhteen piirikuntatason kaupunkiin ja kahdeksaan piirikuntaan (numerointi kuten oheisessa kuvassa):


title: Matilda Boehm

text: Matilda Wilhelmina Bo[e]hm (25. joulukuuta 1872 Nurmijärvi – 30. tammikuuta 1955) oli suomalainen lahjoittaja ja toimistonhoitaja.


title: Matilda Boehm

text: Bohmin vanhemmat olivat torppari Johan Fredrik Boehm ja Wilhelmina Jurva. Bohm kävi tyttökoulun ja kauppaopiston. Hän oli Kustannusosakeyhtiö Otavan palveluksesa 1891–1901, Turun Kansallisen Kirjakaupan johtaja 1901–1904, Suomalaisen Kirjallisuuden Seuran toimistonhoitaja 1904–1910 ja 1921–1945, Pellervo-seuran kamreeri 1910–1911. Matkailijayhdistyksen toimistonhoitaja 1912–1920. Suomen Konkordialiiton rahastonhoitaja 1921 alkaen ja johtokunnan jäsen 1924 alkaen, Suomalaisen Kirjallisuuden Seuran johtokunnan jäsen 1905–1936. Hän testamenttasi omaisuutensa Suomen Konkordialiitolle.


title: Matilda Boehm

text: Matilda Bohm syntyi Nurmijärvellä torppariperheeseen. Joissain matrikkeleissa isän ammatiksi mainitaan ajuri ja onkin mahdollista, että isä toimi ajurina sivutöinään. Bohmit olivat edistyksellisiä ja halusivat kouluttaa tyttärensä, niinpä tytär kävi Helsingin Suomalaisen tyttökoulun. Hänen nuoruusunelmanaan oli pääsy Ateneumiin ja valmistuminen "jos kohta ei taiteilijaksikaan, niin ainakin piirrustuksenopettajaksi". Ateneumiin hän ei kuitenkaan päässyt, mutta päätyi sen sijaan opiskelemaan Helsingin kauppaopistossa.


title: Matilda Boehm

text: Ensimmäinen toimi kauppaopiston jälkeen oli Kustannusosakeyhtiö Otavan konttorin- ja rahastonhoitajana. Kymmenen vuoden periodin jälkeen vuonna 1901 Bohm siirtyi Turkuun, jossa hän johti Turun Kansallista Kirjakauppaa vuoteen 1904. Kun Suomalaisen Kirjallisuuden Seurassa avautui kustannusliikkeen hoitajan toimi oli hän valmis siirtymään Turusta takaisin Helsinkiin. Matilda Bohmin allekirjoitettavaksi oli laadittu pitkä palvelussopimus Suomalaisen kirjallisuuden esimies Eliel Aspelin-Haapkylän ja sihteeri A.R. Niemen toimesta. Palvelussopimukseen yksityiskohtaisesti kirjattuihin tehtäviin sälytettiin Bohmin tulevat tehtävät, vastuut ja velvollisuudet. Näitä olivat: huolehtia kirjamyynnistä, kirjanpidosta, kirjeenvaihtosta ja saatavien perimisestä. Myös kaikki talon laskutus-, kirjapaino- ja kirjansitomisasiat sekä sanomalehti-ilmoittelu kuuluivat toimenkuvaan. Näiden tehtävien lisäksi piti toimia kansanrunouskokoelmien amanuenssin sijaisena ja hoitaa sihteerin, rahastonhoitajan ja Valmistusvaliokunnan keksimiä tilapäisiä tehtäviä. Voimakastahtoisella Bohmilla oli kuitenkin vaikeuksia suostua oikopäätä allekirjoittamaan sopimusta, jossa hänen olisi sitouduttava " käyttämään aikansa ja työnsä seuran hyväksi" tai viettämään konttorissa kesäkuukausinakin neljä tuntia joka arkipäivä. Erityisesti häntä suututti maininta siitä, ettei hänellä ollut äänivaltaa Valmistusvaliokunnan kokouksessa, joka valmisteli tärkeät ratkaisut ennen niiden esittelemistä johtokunnalle. Omanarvontuntoinen Matilda Bohm sai tahtonsa läpi ja epätyydyttävät kohdat sopimuksessa korjattiin.


title: Matilda Boehm

text: Suomalaisen Kirjallisuuden Seuran toimen Matilda Bohm jätti väliaikaisesti vuonna 1909, mutta jäi edelleen Valmistusvaliokunnan jäseneksi ja valvoi Suomalaisen Kirjallisuuden Seuran korjaustöitä. Maanviljelijöiden osuustoiminnan keskusjärjestössä Pellervo-Seurassa Bohm toimi kamreerina ja toimistonjohtajana vuodet 1910-11. Vuodet 1912-21 Bohm toimi Suomen Matkailuyhdistyksen toimistonhoitajana. Työ oli mieluista siksikin, että yhdistyksen johtokuntaan kuului hauskoja miehiä, jotka innostuivat kokouksissa toisinaan tarinoimaan innokkaasti. Ystävä Alma Jalavan kirjeestä Mathilda Bohmille voi päätellä, että tällä vuosikymmenellä hänen elämässään oli häivähdys romantiikkaa. Bohm eli kuitenkin koko elämänsä naimattomana virkanaisena.


title: Matilda Boehm

text: Paluu takaisin Suomalaisen Kirjallisuuden Seuran suojiin tapahtui vuonna 1921 ja kesti tällä kertaa lähes 25 vuotta. Eläkkeelle hän jäi vuonna 1945 73-vuotiaana. Mathilda Bohmin titteliksi mainitaan toisinaan kustannusliikkeen hoitaja, toisinaan taas toimistonhoitaja. Näistä jälkimmäinen oli Bohmille itselleen mieluisin.


title: Matilda Boehm

text: Jämeränä tunnettu Matilda kutsui itse itseään toisinaan ja häntä kutsuttiin Matti Bohmiksi ja usein hän allekirjoitti kirjeensäkin tällä nimellä.


title: Matilda Boehm

text: Matilda Bohm toimi Suomalaisen Konkordia-liiton jäsenenä vuodesta 1914 ja rahastonhoitajana vuodesta 1920 vuoteen 1951. Hän kantoi huolta liiton asioista enemmän kuin kukaan muu, yhteensä 40 vuotta, ja testamenttasi koko omaisuutensa Konkordia-liitolle. Bohmille kerättiin myös 50-vuotissyntymäpäivälahjaksi rahasumma, jonka hän lahjoitti Konkordia-liitolle nimeään kantavaksi rahastoksi. Varojen tuottamat korot tuli jakaa apurahoina niille naisille, jotka toimivat etupäässä "kirja- ja kustannusalalla". Vuosittain jaettavan Konkordia-juhlapalkinnon äiti on myös Matilda Bohm, jolle naisten sivistyskasvatus oli sydämen asia.


title: Esaias Thorén

text: Theodor Esaias Thorén (9. marraskuuta 1901 Halmstad – 1981) oli ruotsalainen taidemaalari. Thorén kuului Halmstadin ryhmään. Aluksi hän suosi neoplastismia, mutta siirtyi 1933 edustamaan surrealismin lyyristä suuntaa. Sittemmin Thorénin muotokieli muuttui koristeellisemmaksi ja puoliabstraktimmaksi, mikä näkyy muun muassa hänen seinämaalauksissaan. Thorénin seinämaalauksia on muun muassa Halmstadtin kaupunginkirjastossa ja kaupunginteatterissa


title: Värtsilä–Matkaselkä-rata

text:
Värtsilä-Matkaselkä on Karjalan tasavallassa Venäjällä sijaitseva rataosuus joka oli suomalaisten aikaan osa Viipuri-Joensuu eli vanhaa Karjalan rataa.
Suomalaisten aikaan olevat liikennepaikat tällä rataosuudella olivat Matkaselän uusi ja vanha asema, Tervasalo, Pälksaari, Pälkjärvi ja Wärtsilä.
Näistä liikennepaikoista Matkaselän uusi asema ja Wärtsilä ovat nykyäänkin käytössä.
Rataosalla on ainoastaan tavaraliikennettä mutta Niiralan ja Wärtsilän matkustajaliikenteen avaamisesta on puhuttu.


title: Suomalainen Konkordia-liitto

text: Suomalainen Konkordia-liitto, aiemmin "Konkordialiitto", "Konkordia" (lat. "concordia" = sopu) on suomalainen yhdistys, joka antaa stipendejä naisille.


title: Suomalainen Konkordia-liitto

text: Konkordialiitto on perustettu 1885 tohtori Rosina Heikelin ja neiti Fanny Palménin aloitteesta. Alkujaan liitto jakoi stipendejä nuorille naisille, jotka haluavat harjoittaa opintoja tai hankkia itselleen tietoja valmistuakseen johonkin käytännölliseen ammattiin. Yhdistyksen kahden stipendirahaston varat olivat vuonna 1912 noin 188 000 mk. Näistä varoista päätettiin 1911, että kun ne ovat kasvaneet kahdeksisadaksituhanneksi markaksi, ne jaetaan tasan suomen- ja ruotsinkielisten kesken. Lisäksi yhdistyksellä oli tuolloin neljä lahjarahastoa: J. Ph. Palménin muistorahasto, Fanny Palménin muistorahasto, sivistyneitten hourujenhoitajain ja naislääkärien stipendirahastot, joiden varat olivat vuonna 1912 yhteensä noin 85 000 mk.


title: Suomalainen Konkordia-liitto

text: Konkordialiitto hajosi kuitenkin 1910-luvulla jakoperusteista syntyneiden sisäisten ristoriitojen vuoksi. Liiton toiminta lopetettiin vuoden 1914 vuosikokouksen äänestyksen tuloksena. Sen jälkeen syntyi kaksi liitto, joista ruotsinkielinen Svenska Konkordiaförbundet muodostettiin 1917. Suomenkieliset kääntyivät Suomalaisen Kirjallisuuden Seuran puoleen, joka otti rahavarat tilapäisesti hoitoonsa. Suomalainen Konkordialiitto perustettiin 1919, ja se merkittiin yhdistysrekisteriin 4.3.1920. Käytännölliseen ammattiin valmistumisen tukemisen lisäksi tuki laajentui sittemmin koskemaan myös naisopiskelijoita. Suomenkielisen rahaston suurin rahasto oli esimerkiksi 1960-luvulla Tilma Hainarin rahasto tieteellisen työn tukemiseksi. Vuonna 1962 jaettava summa oli kaksi miljoonaa markkaa.


title: Suomalainen Konkordia-liitto

text: Nykyisin apurahoja myönnetään eri rahastoista ammattikoululaisille sekä ylemmän korkeakoulututkinnon suorittaneille naisille tieteellisiä jatko-opintoja ja ulkomaisia kongressimatkoja varten.


title: Wassili Luckhardt

text: Wassili Luckhardt (1889 Berliini – 1972 Berliini) oli saksalainen arkkitehti. Hän oli Erich Mendelsohnin (1887–1953), Hans Scharounin (1893–1972), Hermann Finsterlinin ja Bruno Tautin (1887–1973) ohella Berliinissä vaikuttaneen ekspressionistisen suuntauksen pääedustajia. Hän suunnitteli yhdessä veljensä Hans Luckhardtin ja Alfons Ankerin kanssa asuintaloja ja moderneja liiketaloja Berliiniin, muun muassa Potsdamer Platzille Telschow-Hausin, joka valmistui 1928 ja tuhoutui toisessa maailmansodassa. Luckhardt kuului Berliinissä toimineeseen, spartakismiin sidoksissa olleeseen, ekspressionistiseen Novembergruppe-nimiseen arkkitehtien ja taidemaalarien yhteenliittymään, joka julkaisi arkkitehtuurikuvateoksia ja järjesti merkittävän modernin arkkitehtuurin näyttelyn vuonna 1919. Hans ja Wassili Luckhardt julkaisivat vuonna 1930 yhdessä teoksen "Zur neuen Wohnform".


title: Pentatonix

text: Pentatonix (lyhenne PTX) on yhdysvaltalainen a cappella -yhtye, joka on kotoisin Arlingtonista, Texasista. Yhtyeen jäsenet ovat Scott Hoying, Kirstin Maldonado, Kevin Olusola, Mitch Grassi sekä ennen myös Avi Kaplan, joka ilmoitti lähdöstään ryhmästä 12.5.2017. Yhtyeen musiikki on yleensä popmusiikkia, joka sisältää covereita toisten artistien lauluista, joskus potpurin muodossa. Yhtyeen kappaleet sisältävät kuitenkin osia alkuperäisistä kappaleista. Pentatonixin musiikkia määrittää heidän oma laulutyylinsä, tiukka lauluharmonia, laaja laulun riffittely, matala ja vakaa bassolauluääni sekä monipuolinen vokaalisointu ja beatboxaus. Yhtye on voittanut kolme Grammy-palkintoa.


title: Pentatonix

text: Pentatonix syntyi vuonna 2011 ja pääsi julkisuuteen voitettuaan samana vuonna NBC:n laulukilpailun "The Sing-Offin". Voiton ansiosta he saivat 200 000 dollaria ja levytyssopimuksen Sony Musicin kanssa. Laulukilpailun ja Epic-levy-yhtiöstä lähdön jälkeen, Pentatonix perusti YouTube-kanavan ja jakoi tekemäänsä musiikkia Madison Gate Recordsin, pienen itsenäisen Sony Picturen omistaman levy-yhtiön kautta, joka pääsääntöisesti jakaa elokuvamusiikkia. Pentatonix on yhteydessä faneihinsa monen sosiaalisen median kautta.


title: Pentatonix

text: Pentatonixilla on YouTubessa 12 miljoonaa tilaajaa ja enemmän kuin 2,3 miljardia näyttökertaa. Pentatonixin virallinen YouTube-kanava PTXofficial on 13. tilatuin musiikkikanava YouTubessa ja 44. tilatuin kaikista kanavista. Heidän katsotuin musiikkivideonsa on tribuutti Daft Punkin kappaleesta, jolla on yli 233 miljoonaa näyttökertaa. Tribuutti palkittiin parhaan musiikkisovituksen Grammy-palkinnolla vuonna 2015. Yhtye voitti palkinnon myös seuraavana vuonna sovituksellaan ”Dance of the Sugarplum Fairy” -kappaleesta. Vuonna 2017 Pentatonix sai kolmannen Grammynsa, kun he voittivat parhaan duon tai ryhmän country-esityksen Grammy-palkinnon ”Jolene”-kappaleen yhteisesityksestä Dolly Partonin kanssa.


title: Pentatonix

text: Bassolaulaja Avi Kaplan erosi yhtyeestä toukokuussa 2017. Kaplanilta on tämän jälkeen ilmestynyt soolomateriaalia. Myös Kirstin Maldonadolta on ilmestynyt soolomateriaalia samoihin aikoihin julkaisemalla soolosinglen "Break A Little" Mitch Grassi ja Scott Hoying muodostavat Superfruit-nimisen duon.


title: Urban Acman

text: Urban Acman (28. maaliskuuta 1976 Maribor, Slovenian ST, Jugoslavia) on uransa lopettanut slovenialainen pikajuoksija. Acmanin henkilökohtainen ennätys 100 metrin pikajuoksissa on 10,21. Acman juoksi sen synnyinkaupunki Mariborissa 1. elokuuta 1998.


title: Urban Acman

text: Acman osallistui yleisurheilun maailmanmestaruuskilpailuihin vuonna 1999. Hän juoksi alkuerässä ajan 10,56 mikä ei riittänyt jatkoon.


title: Urban Acman

text: Acman oli osa Slovenian pikaviestijoukkuetta vuoden 2000 Sydneyn olympialaisissa. Joukkueessa juoksivat myös Boštjan Fridrih, Matic Osovnikar sekä Matic Šušteršič. Alkuerissä he juoksivat ajan 39,25 mikä oli Slovenian kansallinen ennätys ja riitti myös jatkoon. Välierissä joukkue kuitenkin hylättiin.


title: Urban Acman

text: Sisäradoilla Acman juoksi 50 metriä parhaimmillaan aikaan 5,83 (23. helmikuuta 1999 Eaubonnessa) ja 60 metriä aikaan 6,67 (10. helmikuuta 2001 Münchenissä). Acman osallistui vuonna 2001 sisäratojen maailmanmestaruuskilpailuihin.


title: Pancrase

text: Pancrase on japanilainen vapaaottelujärjestö, jonka perustivat showpainijat Masakatsu Funaki ja Minoru Suzuki. Kaksikko oli taitava koukkupainissa ja pohjauttivat organisaation pääosin showpainista tuttuihin sääntöihin, mutta toisin kuin showpainissa lopputulos ei ollut ennaltamääritetty. Perinteiden mukaan mestaruuden voittaneita kutsuttiin Pancrasen kuninkaaksi mestarin sijaan.


title: Pancrase

text: Masakatsu Funaki ja Minoru Suzuki perustivat Pancrasen pian sen jälkeen, kun heidän kokeilemansa vapaaottelutapahtuma Tokio Domessa vuonna 1992 oli melko menestynyt, vaikka heidän showpainin esimiehet olivat väittäneet, etteivät ihmiset tulisi maksamaan nähdäkseen oikeaa ottelua. 21. syyskuuta 1993 järjestettiin ensimmäinen Pancrase tapahtuma . He käyttivät showpainista tuttuja sääntöjä, kuten nyrkillä lyöminen naamaan oli kiellettyä, mutta avokämmenellä sallittua, myöskään kyynärpäällä lyöminen oli kiellettyä. Lisäksi showpainista tutut pakenemiset otettiin mukaan. Jokainen ottelija sai halutessaan viisi kertaa koskea kehäköysiin, mikäli heitä yritettiin lukottaa.


title: Hilding Linnqvist

text: Hilding Linnqvist (tai Linnquist, 1891–1984) oli ruotsalainen taidemaalari. Uransa alkupuolella hän oli runollinen ja rikkaan värikylläinen naivisti, mutta sittemmin hän vaalensi väriasteikkoaan ja muutti tyyliään koristeellisemmaksi. Tätä tyyliä ilmentävät ainakin Tukholman kaupunginkirjaston freskot, jotka ovat peräisin vuosilta 1927–1928.. Uran lopulla Linnqvistin tyyli kulki takaisin kohti pehmeyttä. Linnqvist sai vaikutteita ranskalaisesta koulusta.


title: Franka Anić

text: Franka Anić (5. helmikuuta 1991 Split, Kroatian ST, Jugoslavia) on slovenialainen taekwondoin. Anić edusti vuoteen 2010 synnyinmaatansa Kroatiaa.


title: Franka Anić

text: Anić aloitti ammattilaisuransa vuonna 2008 ja kilpaili aina vuoteen 2010 edustaen Kroatiaa. Anić on voittanut urallaan viisi Open-turnausta sekä MM-pronssia vuonna 2013 alle 67 kiloisten sarjassa.


title: Franka Anić

text: Vuoden 2012 olympialaisissa Anić oli jaetulla viidennellä sijalla alle 67 kiloisten sarjassa.


title: Patuxai

text: Patuxai () on sotamuistomerkki Vientianessa, Laosin pääkaupungissa. Itsenäisyystaistelun muistomerkki valmistui vuonna 1969.


title: Lavra Babič

text: Lavra Babič (1. tammikuuta 1987 Brezje, Slovenian ST, Jugoslavia) on entinen slovenialainen uimari.


title: Lavra Babič

text: Babič osallistui vuoden 2004 kesäolympialaisiin, ollen osa 4 × 200 metrin vapaauintijoukkuetta. Joukkueessa uivat myös Anja Čarman, Sara Isakovič ja Anja Klinar. Joukkue oli viestin lopputuloksissa sijalla 16.


title: Hotanin prefektuuri

text: Hotanin prefektuuri (, ) on prefektuuri Kiinan Sinkiangin uiguurien autonomisen alueen eteläosassa. Prefektuurin pinta-ala on 248 946 neliökilometriä ja väkiluku 2,01 miljoonaa (2010). Prefektuurin päähallintopaikka on piirikuntatason kaupunki Hotan, jonka keskusta sijaitsee linnuntietä noin 1000 kilometriä autonomisen alueen pääkaupunki Ürümqistä lounaaseen.


title: Hotanin prefektuuri

text: Piirikuntatasolla prefektuuri jaetaan yhteen piirikuntatason kaupunkiin ja seitsemään piirikuntaan (numerointi kuten oheisessa kuvassa):


title: Tettey-Sowah Banfro

text: Tettey-Sowah Banfro (30. huhtikuuta 1969 Slovenj Gradec, Slovenian ST, Jugoslavia) on entinen slovenialainen käsipalloilija.


title: Tettey-Sowah Banfro

text: Banfro edusti Slovenian käsipallomaajoukkuetta yhteensä 71:ssä ottelussa, joissa hän teki 236 maalia. Näihin otteluihin lukeutuvat myös vuoden 2000 kesäolympialaiset. Niissä Banfro pelasi seitsemän ottelua tehden 14 maalia. Alkulohkon avausottelussa Ranskaa vastaan Banfro teki neljä maalia. Hän onnistui kolmesti sekä Australiaa että Venäjää vastaan.


title: Olavi Myhrberg

text: Kauko Olavi Myhrberg (16. kesäkuuta 1935 Suojärvi – 26. tammikuuta 2016 Helsinki) oli suomalainen tekniikantutkija ja professori. Hän oli Teknillisen korkeakoulun kiinteistöopin professori 1993–1996. Hän tutki kiinteistökauppoja ja maanhinnan muodostumista.


title: Olof Widholm

text: Olof Eric Bernhard Widholm (30. kesäkuuta 1923 Helsinki – 25. syyskuuta 2001 Espoo) oli suomalainen lääkäri ja professori.


title: Olof Widholm

text: Widholmin vanhemmat olivat insinööri Eric Widholm ja Saimi Laakkonen. Widholm tuli ylioppilaaksi Ruotsalaisesta normaalilyseosta 1942 ja valmistui lääketieteen lisensiaatiksi 1950. Lääketieteen ja kirurgian tohtoriksi hän väitteli 1953. Widholm erikoistui naistentauteihin ja synnytysoippiin sekä serologiaan ja bakteriologiaan 1957, Helsingin yliopiston naistentautien ja syunnytysopin dosentti hänestä tuli 1958. Widholm oli Helsingin yliopistollisen keskussairaalan Naistenklinikan apulaisylilääkäri 1963–1975 ja ylilääkäri 1975–1987 ja Helsingin yliopiston synnytys- ja naistentautiopin apulaisprofessori 1969–1974 ja professori 1975–1987. Hänen tutkimuskohteitaan olivat serobakteriologia, endokrinologia, obstetriikka, nuorten ja operatiivinen gynekologia sekä ultraäänitutkimus ja syöpä.


title: Vihko (sukunimi)

text: Vihko on muun muassa seuraavien suomalaisten sukunimi:


title: Luettelo Olympian kisojen voittajista

text: Tämä luettelo luettelee Olympian kisojen tiedossa olevat voittajat koko antiikin ajalta kisoittain ja lajeittain. Koska Olympian kisoissa palkittiin vain voittaja, luettelo sisältää samalla tiedot kaikista, joiden tiedetään ylipäätään saaneen kisoissa palkinnon.


title: Luettelo Olympian kisojen voittajista

text: Luettelo perustuu Foundation of the Hellenic World -säätiön kokoamaan tietokantaan, johon on koottu antiikin ajalta säilyneet tiedot kisojen voittajista. Säilyneet tiedot ovat epätäydellisiä.


title: Luettelo Olympian kisojen voitoista paikkakunnittain

text: Tämä luettelo luettelee Olympian kisojen voitot koko antiikin ajalta paikkakunnittain. Luettelon ajanjakso on 776 eea. – 277 jaa. Koska Olympian kisoissa palkittiin vain kunkin lajin voittaja, luettelo vastaa tavallaan tilastoa kisojen ”kultamitaleista” eli oliivinlehväseppeleistä.


text: Luettelo perustuu Foundation of the Hellenic World -säätiön kokoamaan tietokantaan, johon on koottu antiikin ajalta säilyneet tiedot kisojen voittajista. Säilyneet tiedot ovat epätäydellisiä. Paikkakunnaksi on luetteloitu joko kaupunki, kaupunkivaltio ("polis") tai roomalaisella ajalla esimerkiksi provinssi.


title: Reijo Vihko

text: Reijo Kalevi Vihko (s. 7. helmikuuta 1939 Helsinki) on suomalainen lääkäri ja professori. Hän on ollut Oulun yliopiston kliinisen kemian professori 1972–2004. Hänen tutkimuskohteitaan ovat olleet hormonien aineenvaihdunta ja vaikutusmekanismit, hormoneista riippuvat syövät ja endokriininen diagnostiikka. Hän oli Biocenter Oulun tieteellinen johtaja 1986–1989, Suomen Akatemian tutkijaprofessori 1982–1986 ja sen pääjohtaja 1996–2004 sekä korkeakouluneuvoston viimeinen puheenjohtaja 1993–1995. Hänelle myönnettiin Matti Äyräpään palkinto vuonna 1982.


title: Reijo Vihko

text: Vuodenvaihteessa 2001–2002 Vihkon edellytyksiä jatkaa virassaan Suomen Akatemian pääjohtajana selvitettiin, koska hänen käytöksestään Akatemian pikkujouluissa oli tehty valitus. Hänet nimitettiin uudelleen pääjohtajan virkaan tammikuussa 2002.


title: Ilona Rista

text: Ilona Rista (s. 1959) on suomalainen taiteilija, jonka eniten käyttämä materiaali on puu. Hän on opiskellut tyylihuonekalupuusepäksi, ja lisäksi taideteollisen korkeakoulun koulutuskeskuksessa ja Leningradin taideakatemiassa.


title: Ilona Rista

text: Monet Ristan teoksista ovat sekä taideteoksia että akustisia seinäelementtejä. Hän hyödyntää töissään myös tietotekniikkaa.


title: Ilona Rista

text: Rista valittiin vuonna 2014 Vuoden puutaiteilijaksi.


title: Ilona Rista

text: Ristan teoksia on muun muassa Euroopan hiukkasfysiikan tutkimuskeskus CERNissä, Suomen Pariisin suurlähetystössä, Kuntien eläkevakuutuskeskuksessa ja Mäntsälän logistiikkakeskuksessa.


title: Ilona Rista

text: Rista on osallistunut lukuisiin näyttelyihin niin kotimaassa kuin ulkomailla.


title: Ilona Rista

text: Rista on valokuvaaja Simo Ristan ja taidegraafikko Kirsti Ristan tytär.


title: Rosanna Rocci

text: Rosanna Rocci (28. lokakuuta 1968 Solothurn, Sveitsi) on italialainen iskelmälaulaja. Sveitsissä syntynyt ja Keski-Italiassa varttunut Rocci on tehnyt ammattilaisuransa pääasiassa Saksassa. Roccin menestysiskelmiä ovat muun muassa duona esitetyt "Ciao mio amore" ja "Ich gehör zu dir" sekä "Amore, amore" ja "Un poco di amore".


title: Rosanna Rocci

text: Rosanna Rocci eli varhaislapsuutensa Sveitsissä. Nelivuotiaana hän muutti vanhempiensa ja kahden sisaruksensa mukana Italian Abruzziin. Rocci oppi soittamaan harmonikkaa jo varhain.


title: Rosanna Rocci

text: Ammattiuransa alussa Rocci lauloi ensisijaisesti englannin- ja italiankielisiä iskelmiä. 1990-luvun alussa hän oli mukana Tony Christien ja Umberto Tozzin kiertueella ja sai siten kansainvälistä huomiota. Hän vieraili lukuisissa hittiparaateissa ja televisiotapahtumissa. Vuodesta 1992 alkaen Rocci alkoi levyttää myös saksaksi.


title: Rosanna Rocci

text: Soolouransa ohella Rocci esiintyi vuodesta 1999 alkaen aviopuolisonsa, iskelmälaulaja Michael Morganin kanssa. Duon ensimmäinen menestyskappale oli Alfons Weindorfin säveltämä ja Bernd Meinungerin sanoittama "Ich gehör zu Dir", joka voitti Goldene Muse -palkinnon Deutsche Schlager-Festspiele -kilpailussa 1999.


title: Rosanna Rocci

text: Rocci avioitui Michael Morganin kanssa 1997. Pariskunnalla on yksi poika. Liitto päättyi eroon 2012.


title: Diaulos

text: Diaulos (, ”kaksoishuilu”) oli Olympian kisoissa ja muissa panhelleenisissä kisoissa käyty juoksukilpailu. Siinä juostiin kisapaikan juoksurata päästä päähän ja takaisin eli yhteensä 1 200 jalan matka. Näin juoksumatka oli kaksi kertaa pidempi kuin stadionjuoksussa.


title: Diaulos

text: Olympian kisoissa, joissa Olympian stadionin juoksuradan pituus oli 192,27 metriä, diauloksen matka oli noin 380 metriä. Diaulos otettiin mukaan kisojen ohjelmaan 14. olympiadin kisoissa vuonna 724 eaa. Laajimmassa vaiheessa kisojen muita juoksulajeja olivat stadionjuoksu, dolikhos ja hoplitodromos.


title: Diaulos

text: Seuraavassa luetellaan diauloksen tunnetut voittajat Olympian kisoissa. Luettelo perustuu Foundation of the Hellenic World -säätiön kokoamaan tietokantaan, johon on koottu antiikin ajalta säilyneet tiedot kisojen voittajista (katso myös: luettelo Olympian kisojen voittajista). Säilyneet tiedot ovat epätäydellisiä.


title: Dolikhos

text: Dolikhos () oli Olympian kisoissa ja muissa panhelleenisissä kisoissa käyty pitkänmatkan juoksukilpailu. Sen juoksumatka vaihteli kisoittain.


title: Dolikhos

text: Olympian kisoissa dolikhoksen juoksumatka oli 20 tai 24 stadioninmittaa eli noin 3,8–4,6 kilometriä. Dolikhos otettiin mukaan kisojen ohjelmaan 15. olympiadin kisoissa vuonna 720 eaa. Laajimmassa vaiheessa kisojen muita juoksulajeja olivat stadionjuoksu, diaulos ja hoplitodromos.


title: Dolikhos

text: Seuraavassa luetellaan dolikhoksen tunnetut voittajat Olympian kisoissa. Luettelo perustuu Foundation of the Hellenic World -säätiön kokoamaan tietokantaan, johon on koottu antiikin ajalta säilyneet tiedot kisojen voittajista (katso myös: luettelo Olympian kisojen voittajista). Säilyneet tiedot ovat epätäydellisiä.


title: Hoplitodromos

text: Hoplitodromos eli "hopliittijuoksu" () oli antiikin kreikkalainen juoksulaji, joka oli mukana esimerkiksi Olympian kisojen ohjelmassa. Siinä juostiin kahden stadionin mittainen matka täydessä hopliittisotilaan sotavarustuksessa.


title: Hoplitodromos

text: Olympian kisoissa hopliittijuoksu otettiin mukaan kisaohjelmaan 65. olympiadin kisoissa vuonna 520 eaa. Koska Olympian stadionin juoksuradan pituus oli 192,27 metriä, hopliittijuoksun matka oli noin 380 metriä. Kisojen muita juoksulajeja olivat stadionjuoksu, diaulos ja dolikhos.


title: Hoplitodromos

text: Seuraavassa luetellaan hopliittijuoksun tunnetut voittajat Olympian kisoissa. Luettelo perustuu Foundation of the Hellenic World -säätiön kokoamaan tietokantaan, johon on koottu antiikin ajalta säilyneet tiedot kisojen voittajista (katso myös: luettelo Olympian kisojen voittajista). Säilyneet tiedot ovat epätäydellisiä.


title: Pale (paini)

text: Pale () eli kreikkalainen paini oli antiikin kreikkalainen painilaji, joka oli mukana esimerkiksi Olympian kisojen ohjelmassa. Kreikkalaista painia ei tule sekoittaa nykyaikaiseen kreikkalais-roomalaiseen painiin.


title: Pale (paini)

text: Pale oli pystypainia, jossa kilpailijat pyrkivät kaatamaan toisensa maahan. Tätä varten urheilijoilla tuli olla vahva ylävartalo. Painia pidettiin erityisen sopivana lajina nuorisolle ja se oli keskeinen osa poikien kasvatusta. Palen nimestä tuli myös painisalin nimitys "palaistra".


title: Pale (paini)

text: Olympian kisoissa paini otettiin mukaan kisaohjelmaan 18. olympiadin kisoissa vuonna 708 eaa. Lisäksi kisoihin kuului poikien paini, joka otettiin ohjelmaan 37. olympiadin kisoissa vuonna 632 eaa. Lajia harjoiteltiin Olympian palaistrassa ja se suoritettiin Olympian stadionilla. Antiikin Kreikan tunnetuin painimestari oli Milon Krotonilainen, joka voitti painin viisissä Olympian kisoissa peräkkäin vuosina 532–516 eaa. ja jo tätä ennen poikien painin vuonna 540 eaa.


title: Pale (paini)

text: Seuraavassa luetellaan painin ja poikien painin tunnetut voittajat Olympian kisoissa. Luettelo perustuu Foundation of the Hellenic World -säätiön kokoamaan tietokantaan, johon on koottu antiikin ajalta säilyneet tiedot kisojen voittajista (katso myös: luettelo Olympian kisojen voittajista). Säilyneet tiedot ovat epätäydellisiä.


title: Rosa Bonheur

text: Marie-Rosalie ”Rosa” Bonheur (16. maaliskuuta 1822 Bordeaux, Ranska – 25. toukokuuta 1899 Melun, Ranska) oli ranskalainen taidemaalari ja kuvanveistäjä, joka tunnetaan erityisesti eläinhahmoistaan.


title: Rosa Bonheur

text: Bonheur syntyi nelilapsisen taiteilijaperheen vanhimpana Bordeaux'ssa 1822. Hän alkoi keskittyä jo nuorena eläinhahmojen maalaamiseen ja veistämiseen. Bonheurin töitä esiteltiin vuosina 1841–1853 säännöllisesti Pariisin salongissa, ja ensimmäisen kultamitalinsa hän sai 1848. Kun hänen isänsä kuoli 1849, Bonheur otti jatkaakseen tämän taidekoulua. Bonheur oli vuosina 1860–1880 suosittu etenkin Englannissa. Hän sai Ranskan Kunnialegioonan suurristin vuonna 1894 ensimmäisenä naisena.


title: Rosa Bonheur

text: Bonheur oli epäsovinnainen: hän piti hiuksensa lyhyinä, tupakoi julkisesti ja käytti joskus miesten vaatteita. Hänen elämänkumppaninsa olivat naisia.


title: Agusan del Norte

text: Agusan del Norte on Filippiinien Caragan alueella sijaitseva provinssi. Sen pääkaupunki on Cabadbaran. Provinssin naapureita ovat pohjoisessa Surigao del Norte, etelässä Agusan del Sur, lännessä Misamis Oriental ja idässä Surigao del Sur. Sen väkiluku vuoden 2015 väestönlaskennassa oli 691 566, ja sen pinta-ala on 2 676 neliökilometriä.


title: Agusan del Sur

text: Agusan del Sur on Filippiinien Caragan alueella sijaitseva provinssi. Sen pääkaupunki on Prosperidad. Provinssin naapureita ovat pohjoisesta myötäpäivään Agusan del Norte, Surigao del Sur, Davao Oriental, Compostela Valley, Davao del Norte, Bukidnon ja Misamis Oriental. Sen väkiluku vuoden 2015 väestönlaskennassa oli 700 653, ja sen pinta-ala on 8 452 neliökilometriä.


title: Hannu Vartiainen

text: Hannu Vartiainen (s. 10. kesäkuuta 1968 Helsinki) on suomalainen taloustieteilijä. Hän on toiminut Helsingin yliopiston mikrotalousteorian professorina vuodesta 2014 alkaen. Vartiainen on Helsingin taloustieteellisen tutkimuskeskuksen HECER:n johtaja (2010-) sekä Kansantaloustieteen valtakunnallisen jatkokoulutusohjelman johtaja (2010-). Aiemmin hän on työskennellyt Suomen Akatemian tutkijatohtorina Helsingin yliopistossa, Yrjö Jahnssonin säätiön tutkimusjohtajana (2001-2007) ja kansantaloustieteen professorina Turun kauppakorkeakoulussa. Lisäksi hän on ollut vierailevana tutkijana Northwesternin yliopistossa 1997-1998 ja MIT:ssa 2004-2005.


title: Hannu Vartiainen

text: Koulutukseltaan Vartiainen on kauppatieteiden maisteri Helsingin kauppakorkeakoulusta (1995), valtiotieteiden lisensiaatti (1998) ja valtiotieteiden tohtori (2000) Helsingin yliopistosta. Vartiaisen väitöskirja "Studies in Mechanism Design and Game Theory" käsitteli mekanismin suunnittelua.


title: Airuiden ja torvensoittajien kilpailu

text: Airuiden kilpailu ja torvensoittajien kilpailu olivat kaksi Olympian kisoihin ja muihin panhelleenisiin kisoihin kuulunutta erikoiskilpailua. Niissä kilpailivat airuet ("kērykes"), joiden tehtävänä kisojen aikana muutoin oli kilpailijoiden ja voittajien nimien kuuluttaminen, sekä torvensoittajat ("salpinktai"), joiden tehtäviin kuului muun muassa kilpailujen lähtömerkkien antaminen.


title: Airuiden ja torvensoittajien kilpailu

text: Airuiden ja torvensoittajien kilpailut otettiin osaksi kisoja 96. olympiadin kisoissa vuonna 396 eaa. Kilpailut järjestettiin kisojen ensimmäisenä päivänä ennen varsinaisia urheilulajeja, jotka kuuluivat muiden päivien ohjelmaan. Kerrotaan, että airuet ja torvensoittajat seisoivat kilpaillessaan alttarilla, joka oli Olympian stadionin sisäänkäynnin lähellä.


title: Airuiden ja torvensoittajien kilpailu

text: Tunnetuin airuiden kilpailun voittaja oli keisari Nero, joka osallistui vuodelta 65 jaa. siirrettyihin vuoden 67 kisoihin ja lahjoi itsensä voittajaksi myös airuiden kisassa monien muiden lajien ohella. Samana vuonna Nero järjestytti voitettavakseen myös kaksi muuta erikoiskilpailua, lyyransoiton kilpailun ja tragediakilpailun, jotka olivat tuolloin ohjelmassa ainoan kerran (kymmenvaljakkoajon ohella).


title: Airuiden ja torvensoittajien kilpailu

text: Seuraavassa luetellaan airuiden ja torvensoittajien kilpailuiden tunnetut voittajat. Luettelo perustuu Foundation of the Hellenic World -säätiön kokoamaan tietokantaan, johon on koottu antiikin ajalta säilyneet tiedot kisojen voittajista (katso myös: luettelo Olympian kisojen voittajista). Säilyneet tiedot ovat epätäydellisiä.


title: Jaakko Vihmola

text: Jaakko Juhani Vihmola, vuoteen 1932 "Wittenberg" (23. helmikuuta 1928 Helsinki – 20. lokakuuta 2006) oli suomalainen virkamies ja varatuomari. Hän oli valtiovarainministeriön palkkaosaston osastopäällikkö eli valtion työmarkkinajohtaja 1977–1983 ja valtiokonttorin pääjohtaja 1983–1992. Hänen aikanaan valtiokonttorin toiminnasta tuli monipuolisempaa ja kansainvälisenpää, varsinkin pohjoismaisella tasolla. Vihmolan kiinnostus kohdistui erityisesti Valtiokonttorin kriisivalmiuden kehittämiseen.


title: Aklan

text: Aklan on Filippiinien Länsi-Visayasin alueella sijaitseva provinssi. Sen pääkaupunki on Kalibo. Provinssin naapureita ovat pohjoisessa Sibuyaninmeri, lounaassa Antique ja idässä Capiz. Sen väkiluku vuoden 2010 väestönlaskennassa oli 535 725.


title: Albay

text: Albay on Filippiinien Bicolin alueella sijaitseva provinssi. Sen pääkaupunki on Legazpi. Provinssin naapureita ovat pohjoisessa Camarines Sur ja etelässä Sorsogon. Sen väkiluku vuoden 2010 väestönlaskennassa oli 1 233 432.


title: Polona Batagelj

text: Polona Batagelj (7. kesäkuuta 1989 Šempeter pri Gorici, Slovenian ST, Jugoslavia) on slovenialainen maantiepyöräilijä. Hän on ollut ammattilainen vuodesta 2010.


title: Hevosurheilu Olympian kisoissa

text: Olympian kisoihin kuului lukuisia erilaisia hevosurheilulajeja. Niistä vanhin ja arvostetuin oli nelivaljakkoajo ("dromos hippōn"), joka otettiin ohjelmaan 25. olympiadin kisoissa vuonna 680 eaa. Myöhemmin lisättiin laukkaratsastus ("kelēs", 648 eaa.) ja parivaljakkoajo ("synōris") sekä vastaavat lajit varsoille ("pōlos", 384 ja 265 eaa.). Vain jonkin aikaa ohjelmassa olivat muulien vaunuajo ("apēnē", 500–444 eaa.) sekä ravi ("kalpē") tammoilla ("thēleia hippos", 496–444 eaa.). Kymmenvaljakkoajo järjestettiin yhden kerran keisari Nerolle vuodelta 65 jaa. siirretyissä vuoden 67 kisoissa.


title: Hevosurheilu Olympian kisoissa

text: Seuraavassa luetellaan hevosurheilulajien tunnetut voittajat Olympian kisoissa. Luettelot perustuvat Foundation of the Hellenic World -säätiön kokoamaan tietokantaan, johon on koottu antiikin ajalta säilyneet tiedot kisojen voittajista (katso myös: luettelo Olympian kisojen voittajista). Säilyneet tiedot ovat epätäydellisiä.


title: Antique (provinssi)

text: Antique on Filippiinien Länsi-Visayasin alueella sijaitseva provinssi. Sen pääkaupunki on San Jose de Buenavista. Provinssin naapureita ovat lännessä Sulunmeri ja idässä Aklan, Capiz ja Iloilo. Sen väkiluku vuoden 2010 väestönlaskennassa oli 546 031.


title: Apayao

text: Apayao on Filippiinien Cordilleran hallinnollisella alueella sijaitseva provinssi. Sen pääkaupunki on Kabugao. Provinssin naapureita ovat pohjoisessa ja idässä Cagayan, etelässä Kalinga ja lännessä Abra ja Ilocos Norte. Sen väkiluku vuoden 2010 väestönlaskennassa oli 112 636.


title: Altayn prefektuuri

text: Altayn prefektuuri (, , ) on prefektuuri Kiinan Sinkiangin uiguurien autonomisen alueen pohjoisosassa. Prefektuurin pinta-ala on 248 946 neliökilometriä ja väkiluku 2,01 miljoonaa (2010). Hallinnollisesti se on osa Ilin kazakkien autonomista prefektuuria. Prefektuurin päähallintopaikka on piirikuntatason kaupunki Altay, jonka keskusta sijaitsee linnuntietä noin 450 kilometriä autonomisen alueen pääkaupunki Ürümqistä pohjoiseen.


title: Altayn prefektuuri

text: Piirikuntatasolla prefektuuri jaetaan yhteen piirikuntatason kaupunkiin ja kuuteen piirikuntaan (numerointi kuten oheisessa kuvassa):


title: Mara Venier

text: Mara Venier (oik. Mara Povoleri, s. 20. lokakuuta 1950 Venetsia) on italialainen televisiojuontaja ja näyttelijä. Hänet tunnetaan eritoten ohjelmasta "Domenica in".


title: Mara Venier

text: Mara Venier aloitti televisiojuontajan uransa 1980-luvun alussa ja on työskennellyt ensisijaisesti yleisradioyhtiö Rain palveluksessa. Hän sai lempinimen "Signora della domenica" juonnettuaan suosittua jokasunnuntaista "Domenica in" -ohjelmaa vuosina 1993–1997, 2001–2003, 2004–2006 ja 2013–2014. Vuosina 2010–2013 hän luotsasi Rai 1 -kanavan iltapäiväohjelmaa "La vita in diretta" ensin Lamberto Sposinin ja sittemmin Marco Liornin kanssa.


title: Mara Venier

text: Ennen televisiouraansa Mara Venier niitti mainetta näyttelijänä. Valkokankailla hänet nähtiin ensi kerran 1973 Sergio Capognan elokuvassa "Diario di un italiano", jossa hän tulkitsi Wandan roolin. Venier on näytellyt myös erinäisissä televisiotuotannoissa, kuten komediasarjassa "Professione vacanze" ja jalkapallon maailmaan sijoittuvassa draamakomediassa "La voce del cuore". Venier on esiintynyt valkokankailla myös omana itsenään eli cameorooleissa, muun muassa Jerry Calàn teoksessa "Torno a vivere da solo".


title: Mara Venier

text: Vuonna 2015 julkaistiin Mara Venierin omaelämäkerrallinen kirja "Amori della zia".


title: Mara Venier

text: Mara Venierillä on tytär Elisabetta Ferracini (s. 1968). Hän oli aviossa tyttärensä isän Francesco Ferracinin kanssa kotvan aikaa. Vuosina 1984–1987 Venier oli aviossa näyttelijä Jerry Calàn kanssa. Kesäkuussa 2006 hän avioitui elokuvatuottaja Nicola Carraron kanssa.


title: Tachengin prefektuuri

text: Tachengin prefektuuri eli Tarbagatayn prefektuuri (, , ) on prefektuuri Kiinan Sinkiangin uiguurien autonomisen alueen pohjoisosassa. Prefektuurin pinta-ala on 94 891 neliökilometriä ja väkiluku 1,22 miljoonaa (2010). Hallinnollisesti se on osa Ilin kazakkien autonomista prefektuuria. Prefektuurin päähallintopaikka on piirikuntatason kaupunki Tacheng, jonka keskusta sijaitsee linnuntietä noin 490 kilometriä autonomisen alueen pääkaupunki Ürümqistä luoteeseen.


title: Tachengin prefektuuri

text: Piirikuntatasolla prefektuuri jaetaan kahteen piirikuntatason kaupunkiin, neljään piirikuntaan ja yhteen autonomiseen piirikuntaan (numerointi kuten oheisessa kuvassa):


title: Thungyai Naresuanin suojelualue

text: Thungyai Naresuanin suojelualue on Länsi-Thaimaassa sijaitseva luonnonsuojelualue. Se sijaitsee Kanchanaburin ja Takin osavaltioiden alueella. Unesco hyväksyi Thungyai Naresuanin yhdessä Huai Kha Khaengin suojelualueen kanssa maailmanperintöluetteloon vuonna 1991. Alueiden kokonaispinta-ala on yli kuusituhatta neliökilometriä. Alue sisältää lähes kaikki alueella olevat metsätyypit. Alueella on huomattava määrä suuria nisäkkäitä, lintuja ja muista selkärankaisista. Luonnonsuojelualue perustettiin vuonna 1972.


title: Huai Kha Khaengin suojelualue

text: Huai Kha Khaengin suojelualue on Keski-Thaimaassa sijaitseva luonnonsuojelualue. Se sijaitsee Uthai Thanin ja Takin osavaltioiden alueella. Unesco hyväksyi Huai Kha Khaengin yhdessä Thungyai Naresuanin suojelualueen kanssa maailmanperintöluetteloon vuonna 1991. Alueiden kokonaispinta-ala on yli kuusituhatta neliökilometriä. Alue sisältää lähes kaikki alueella olevat metsätyypit. Alueella on huomattava määrä suuria nisäkkäitä, lintuja ja muista selkärankaisista. Luonnonsuojelualue perustettiin vuonna 1974.


title: Aurora (provinssi)

text: Aurora on Filippiinien Keski-Luzonin alueella sijaitseva provinssi. Sen pääkaupunki on Baler. Provinssin naapureita ovat etelästä myötäpäivään Quezon, Bulacan, Nueva Ecija, Nueva Vizcaya, Quirino ja Isabela. Sen väkiluku vuoden 2010 väestönlaskennassa oli 201 233.


title: Basilan

text: Basilan on Filippiinien Mindanaon autonomisella muslimialueella sijaitseva provinssi. Sen pääkaupunki on Isabela. Se muodostuu Basilanin saaresta sekä sitä ympäröivistä pienemmistä saarista. Sen väkiluku vuoden 2010 väestönlaskennassa oli 293 322.


title: Siamin vallankumous 1932

text: Siamin vallankumous 1932 korvasi Siamissa eli nykyisessä Thaimaassa vallalla olleen absoluuttisen monarkian perustuslaillisella monarkialla. Absoluuttisen monarkian kannatusta olivat syöneet etenkin maan taloudelliset ongelmat maailmanlaajuisen laman takia. "Khana ratsadon" eli Kansanpuolue käynnisti vallankaappauksen 24. kesäkuuta 1932, mutta sitä seurasi poliittinen kaaos vastavallankaappauksineen, joka päättyi kuitenkin lopulta perustuslaillista monarkiaa kannattaneiden voittoon.


title: Siamin vallankumous 1932

text: Siamin absoluuttista monarkiaa oli arvosteltu maan lehdistössä jo jonkin aikaa, ennen kuin kritiikin määrä sai huippunsa vuonna 1929 alkaneen maailmanlaajuisen laman iskiessä Siamiin. Absoluuttista monarkiaa oli arvosteltu aiemminkin, mutta nyt lehdistöön alkoi ilmestyä myös ehdotuksia järjestelmän korvaavista malleista. Maan hallinto ei pystynyt tasapainottamaan budjettiaan erottamalla valtion työntekijöitä, koulutuksen rahoituksen leikkauksilla ja verojen korotuksilla. Taloudellisia uudistuksia ei kyetty toteuttamaan tehokkaasti ja esimerkiksi vuonna 1927 taloustieteiden opetus oli tehty laittomaksi. Taloudellisten uudistusten toteuttamisen kyvyttömyys ilmeni lehdistön mukaan esimerkiksi siten, että maan hallinto kieltäytyi poistamasta kultakantaa, joka taas johti lehdistön mukaan esimerkiksi bahtin inflaatioon. Tätä politiikkaa pidettiin esimerkkinä ulkovaltojen vallasta Siamissa. Hallinnon vastaiset mielipiteet levisivät lopulta virkamiehistöönkin, johon hallinto yritti vastata bolševikkien vastaisella lailla, jota muutettiin pian siten, että sitä voitiin käyttää laajemminkin hallinnon arvostelijoita vastaan. Lehtiä suljettiin ja vakavammista rikkeistä annettiin kuolemantuomioita. Lisäksi maahanmuuttolakeja käytettiin arvostelijoiden karkottamiseen ulkomaille.


title: Siamin vallankumous 1932

text: Tulevan vallankaappauksen seitsemän hengen ydinjoukko kokoontui viiden päivän ajan Ranskan Pariisissa 5. helmikuuta 1927. He kutsuivat itseään nimellä "Khana ratsadon" eli vapaasti käännettynä "Kansanpuolue". Joukkion aivoina toimi lakiopiskelija Pridi Banomyong, joka vaikutti myöhemmin vallankumouksellisten laatiessa maan perustuslakia. Pariisin kokouksessaan joukko otti kaksi päätavoitetta: muuttaa absoluuttinen monarkia perustuslailliseksi monarkiaksi sekä saavuttaa taloudellisia ja sosiaalisia uudistuksia kuuden kohdan ohjelmalla, johon kuului esimerkiksi julkinen turvallisuus, taloudellinen suunnittelu, tasa-arvo ja kaikille vapaa koulutusjärjestelmä. Seitsemän alkuperäistä vallankumouksellista alkoi hankkia tukijoita muiden Euroopassa opiskelleiden siamilaisten joukosta, sekä vielä tärkeämmin maan upseeriston keskuudesta.


title: Siamin vallankumous 1932

text: Kesäkuussa 1932 Kansanpuolueella oli noin sata jäsentä ja noin puolet heistä oli armeijasta. Vallankaappaushanke käynnistyi aamulla 24. kesäkuuta 1932, jolloin vallankaappaajat kaappasivat kuninkaallisen vartioston komentajan ja noin 40 kuningassuvun jäsentä ja julistivat absoluuttisen monarkian kumouksen. Saman päivän yönä kuningas kokoontui sotilasjohtajiensa kanssa, joista osa halusi määrätä maan armeijan piirittämään pääkaupunkia. Kuningas itse halusi kuitenkin välttää verenvuodatuksen ja suostui neuvottelemaan vallankumouksellisten kanssa. Vallankumoukselliset suostuivat kuninkaan ehdotukseen siitä, että heidän laatimansa perustuslaki olisi vain väliaikainen ja kuningas olisi mukana myöhemmin laadittavan varsinaisen perustuslain tekemisessä. Maan uuteen hallitukseen otettiin myös huomattava joukko vanhan hallinnon virkamiehiä. Hallitusta johtamaan valittiin Phraya Manopakon (Mano) Nithithada, jonka vaimo oli kuulunut kuningattaren hoviin. Vallankaappaus itsessään sujui miltei verettömästi, eikä kukaan kuollut kaappauksen aikana syttyneessä yhdessä ampumavälikohtauksessa. Kaappausta kannattivat välittömästi sen jälkeen niin talouselämän vaikuttajat kuin työläisetkin, eikä oppositiota ollut juurikaan. Maan seuraavat kolme vuotta osoittautuivat kuitenkin hankaliksi.


title: Siamin vallankumous 1932

text: Bangkokin lehdistö vaati uutta hallitusta takavarikoimaan kuningassuvun ja maan ylimystön varat ja maat sekä käyttämään näin hankittuja varoja maan talouden kohentamiseen. Uusi hallitus ei ryhtynyt näin jyrkkiin toimiin, mutta Pridi laati taloudellisen ohjelman luonnoksen, johon kuului maiden vapaaehtoinen kansallistaminen. Kuningas vastasi tähän vertaamalla tätä Staliniin. Vallankaappaajien väliaikaisen perustuslain alkusanojen mukaan "maan ylin valta kuuluu kansalle". Kun laadittiin varsinaista perustuslakia, kuningas vaati kuitenkin oikeutta nimittää puolet kansalliskokouksen jäsenistä ja veto-oikeutta sen lakiesityksiin. Pridi ei kuitenkaan myöntynyt näihin vaatimuksiin. Kuningas vetosi nyt Manoon ja hallituksen entisen hallinnon jäseniin. Mano määräsi armeijan joukot painostamaan kansalliskokousta hylkäämään Pridin esitys perustuslaista, mutta kun tämä ei onnistunut hän hylkäsi sen itse "kommunistisena" ja Pridi ajettiin maanpakoon. Manon voitto jäi kuitenkin lyhytaikaiseksi.


title: Siamin vallankumous 1932

text: Kesäkuussa 1933 Kansanpuolueen nuoret upseerit järjestivät jälleen vallankaappauksen, hajottivat hallituksen ja puhdistivat armeijan kuningasmielisistä. Pridi kutsuttiin takaisin maanpaosta. Kuningasmieliset yrittivät puolestaan vastavallankaappausta kuninkaan serkku prinssi Boworadetin johdolla. Boworadetin suunnitelman mukaan yhdeksän maan pohjoisosien varuskuntaa olisi siirretty piirittämään pääkaupunkia, mutta niistä juoneen osallistui lopulta vain kolme. Kumpikaan osapuoli ei halunnut avointa yhteenottoa ja sotaa käytiin aluksi lähinnä propagandan avulla. Tilanteen kiristyttyä vaihdettiin kuitenkin tykistötulta ja 32 henkilöä sai surmansa. Piirittäjien johtajat pakenivat lopulta pääasiassa Saigoniin. Kahden seuraavan vuoden aikana yritettiin vielä kahta muuta vastavallankaappausta, jotka kuitenkin epäonnistuivat.


title: Siamin vallankumous 1932

text: Bowardetin vallankaappauksen alkaessa kuningas oli purjehtinut etelään. Hän ei antanut sille avointa tukea, mutta vetosi sen jälkeen armahdusten puolesta. Kansanpuolue uskoi hänen tukeneen vallankaappausyrityksen suunnittelua ja sen taloudellisia järjestelyjä. Kuninkaan myöhemmin julkaistujen muistelmien perusteella nykyisin tiedetään epäilyjen osuneen oikeaan. Vallankaappausyrityksen jälkeen kuningas palasi aluksi pitkien neuvottelujen jälkeen Bangkokiin, mutta lähti jo kolmen kuukauden kuluttua Eurooppaan sanoen syyksi sairaanhoitoon hakeutumisen. Euroopassa ollessaan kuningas kieltäytyi allekirjoittamasta hallituksen esityksiä. Maaliskuussa 1935 hän ilmoitti edelleen Euroopassa ollessaan luopuvansa kruunusta. Hallitus päätti hänen seuraajansa olevan tuolloin Sveitsissä opiskelleen 10-vuotiaan prinssi Ananda Mahidolin. Seuraavien 16 vuoden aikana maan kuningas ei oleskellut kotimaassaan.


title: Bataan

text: Bataan on Filippiinien Keski-Luzonin alueella sijaitseva provinssi. Sen pääkaupunki on Balanga. Provinssin naapureita ovat pohjoisessa Zambales ja Pampanga, ja muilla suunnilla se rajoittuu Etelä-Kiinan mereen. Sen väkiluku vuoden 2010 väestönlaskennassa oli 687 482.


title: Tommi Harainen

text: Tommi Harainen (s. 6. huhtikuuta 1996 Hyvinkää) on suomalainen jääkiekkoilija, joka pelaa Mestis-joukkue Lempäälän Kisassa. Hän on pelipaikaltaan vasen laitahyökkääjä ja laukoo oikealta.


title: Tommi Harainen

text: Harainen on Hyvinkään Jää-Ahmojen kasvatti. Hän siirtyi kuitenkin jo varsin varhain juniorina Riihimäen Kiekko-Nikkareihin, joiden paras pistemies ja maalintekijä Harainen oli C-nuorten I-divisioonan karsinnoissa kaudella 2010–2011 tehoilla 8+4=12. Kauden 2012–2013 hän vietti pääosin HPK:n B-nuorissa, mutta vahvisti myös seuran B2-nuoria, joissa Harainen voitti kauden päätteeksi Suomenmestaruuden. Kauden 2014–2015 päätteeksi hän voitti A-nuorten SM-hopeaa.


title: Tommi Harainen

text: Kaudella 2015–2016 Harainen nousi HPK:n SM-liigajoukkueeseen runkosarjan lopulla joukkueen runkopelaajien lähtöjen ja loukkaantumisten myötä. Hän teki liigadebyyttinsä 24. helmikuuta 2016 Tampereen Ilvestä vastaan. Harainen sai ottelussa jääaikaa 9.31 minuuttia. Hän pelasi kauden aikana kaikkiaan seitsemän SM-liigaottelua ilman tehopisteitä.


title: Tommi Harainen

text: Elokuussa 2016 Harainen teki HPK:n kanssa 1+1-vuotisen SM-liigasopimuksen. Hän pelasi kaudella 2016–2017 yhden SM-liigaottelun. Harainen pelasi kautensa pääosin HPK:n A-nuorissa, joiden varakapteeniksi hän nousi. Harainen ratkaisi joukkueelle A-nuorten Suomenmestaruuden tehtyään toisessa finaaliottelussa vieraissa Porin Ässiä vastaan HPK:n 1–2-voittomaalin jatkoajalla ajassa 66.29 ohjattuaan Niclas Almarin laukauksen maaliin.


title: Tommi Harainen

text: Kaudeksi 2017–2018 Harainen siirtyi vuoden mittaisella sopimuksella Mestis-joukkue Lempäälän Kisaan.


title: Tommi Harainen

text: Harainen on pelannut yhden poikien maaottelun.


title: Batanes

text: Batanes on Filippiinien Cagayan Valleyn alueella sijaitseva provinssi. Sen pääkaupunki on Basco. Se koostuu kymmenestä saaresta, jotka sijaitsevat noin 160 kilometrin päässä Luzonin saaresta. Saarista kolme on asuttuja. Batanesin väkiluku vuoden 2010 väestönlaskennassa oli 16 604.


title: Batangas

text: Batangas on Filippiinien Calabarzonin alueella sijaitseva provinssi. Sen pääkaupunki on Batangas City. Provinssin naapureita ovat pohjoisessa Cavite ja Laguna ja idässä Quezon. Sen väkiluku vuoden 2010 väestönlaskennassa oli 2 377 395.


title: Benguet

text: Benguet on Filippiinien Cordilleran hallinnollisella alueella sijaitseva provinssi. Sen pääkaupunki on La Trinidad. Provinssin naapureita ovat koillisessa Mountain Province ja Ifugao, kaakossa Nueva Vizcaya, etelässä Pangasinan, lännessä La Union ja luoteessa Ilocos Sur. Sen väkiluku vuoden 2010 väestönlaskennassa oli 403 944.


title: Biliran

text: Biliran on Filippiinien Itä-Visayasin alueella sijaitseva provinssi. Sen pääkaupunki on Naval. Se koostuu Biliranin saaresta sekä sitä ympäröivistä pienistä saarista. Se sijaitsee alle kilometrin päässä Leyten saaresta, ja se kuuluikin aiemmin Leyten provinssiin. Sen väkiluku vuoden 2010 väestönlaskennassa oli 161 760.


title: Bohol (provinssi)

text: Bohol on Filippiinien Keski-Visayasin alueella sijaitseva provinssi. Sen pääkaupunki on Tagbilaran. Se koostuu Boholin saaresta ja sitä ympäröivistä pienemmistä saarista. Sen väkiluku vuoden 2010 väestönlaskennassa oli 1 255 128.


title: Heikki Kestilä

text: Kaarlo Heikki Kestilä (27. tammikuuta 1879 Turku – 18. joulukuuta 1962 Turku) oli suomalainen yrittäjä ja yritysjohtaja, Kestilän Pukimon toimitusjohtaja jota pidetään suomalaisen valmisvaateteollisuuden perustajana. Hän sai kauppaneuvoksen arvon 1943. Koulutukseltaan hän oli filosofian maisteri.


title: Heikki Kestilä

text: Heikki Kestilän isä Henrik Kestilä (1845–1910) oli menestynyt kotiteollisuus- ja tekstiilialan kauppiaana Turussa ja perustanut vuonna 2903 yhdessä Ernst Dahlströmin kanssa liikkeen nimeltä "H. Kestilän kangas- ja lankatavarain kauppa". Poika Heikki sai koulutuksen Turun suomalaisessa lyseossa ja lähti sitten Helsingin yliopistoon opiskelemaan kreikkaa ja filosofiaa. Hän suoritti filosofian kandidaatin tutkinnon 1905, lähti opintomatkalle Englantiin ja otti palattuaan opettajan toimen Länsi-Suomen kansanopistosta Huittisista.


title: Heikki Kestilä

text: Opettajanura keskeytyi yllättäen, kun isä Henrik Kestilä kuoli raitiovaunun töytäisemänä 1910 ja poika joutui palaamaan Turkuun hoitamaan isänsä liikettä. Heikki Kestilä alkoi kehittää yritystä voimakkaasti. Vuonna 1911 hän perusti Suomen ensimmäisen valmisvaatevalmistamon, Suomalaisen Pukimon, joka toimi aluksi hänen kotonaan Humalistonkatu 3:ssa, jossa sijaitseva rakennus, vuonna 1955 rakennettu Kestilän pääkonttori, tunnetaan yhä nimellä Kestilänkulma. Räätäli Hjalmar Rytsölä leikkasi kankaat, jotka toimitettiin sitten kotiompelijoille ympäri kaupunkia. Valtaosa töistä oli aluksi tilaustöitä, mutta Heikki Kestilä alkoi panostaa vahvasti valmisvaatteisiin, kunnes Yliopiston- ja Humalistonkadun kulman myymälän yläkertaan perustettiin oma ompelimo.


title: Heikki Kestilä

text: Yhdessä K. E. Heikkilän (1875–1933) kanssa Heikki Kestilä perusti vuonna 1918 toisen valmisvaateompelimon Tampereelle. Heikkilä & Kestilä Oy alkoi saada sotilaspukutilauksia vasta itsenäistyneen Suomen puolustusvoimilta ja laajensi tuotantoa perustamalla Tampereen Nalkalaan uuden tehtaan 1926. Turussa vaatevalmistusta laajennettiin myös uusiin tiloihin, ja vuonna 1928 yrityksen johtajaksi tullut August Laurén (1897–1953) kasvatti Kestilän Pukimoksi nimensä muuttaneesta yrityksestä vähitellen Suomen suurimman pukutehtaan kunnes lähti perustamaan omaa yritystään Siloa. Myös Heikkilä & Kestilä Tampereella laajeni, kun siihen fuusioitiin Vaatetus Oy ja Kauppiaitten Pukutehdas Oy ja muodostettiin Yhtyneet Pukutehtaat Oy vuonna 1932. Leijona-tuotemerkistään tunnettu yhtiö siirtyi 1941 SOK:n omistukseen.


title: Heikki Kestilä

text: Heikki Kestilä otti sotien jälkeen Kestilän Pukimon toimitusjohtajuuden toimittuaan sitä ennen johtokunnan puheenjohtajana. Hän yhtiöitti yrityksen vuonna 1947 perustetun turkisosaston Kestilän Myymälät Oy:ksi, jolloin markkinointi erotettiin valmistuksesta. Kestilän Pukimo Oy rakennutti uuden tehdasrakennuksen Turun Brahenkadulle 1950-luvun puolivälissä.


title: Heikki Kestilä

text: Heikki Kestilällä oli merkittävä rooli myös muun muassa Turun yliopiston ja Turun kauppakorkeakoulun perustamisessa, varainhankinnassa ja hallinnossa. Hänen merkittävän lahjoituksensa avulla yliopistoon voitiin perustaa lääketieteellinen tiedekunta. Yliopiston hallintoelinten lisäksi hän oli mukana muun muassa Turun Teatterin kannatusyhdistyksessä, Turun Liikemiesyhdistyksessä, Turun Rotaryklubissa ja Turun kauppakamarissa.


title: Heikki Kestilä

text: Heikki Kestilän kuudesta lapsesta vanhin Eero Kestilä (1919–2006) nousi 1952 Kestilän Pukimon toimitusjohtajaksi. Toinen poika Olli Kestilä tuli tunnetuksi arkkitehtina, joka piirsi myös Kestilänkulman toimitalon ja Brahenkadun tehtaan 1950-luvun puolivälissä.


title: Heikki Kestilä

text: Kestilän Pukimon toiminta päättyi konkurssiin vuonna 1989 Neuvostoliittoon suuntautuneen bilateraalikaupan äkkiä loputtua.


title: Extrême-Nord

text: Extrême-Nord on Kamerunin pohjoisosassa sijaitseva maakunta. Maakunnan hallinnollinen keskus on Maroua. Maakunnassa asui 2 721 463 ihmistä vuonna 2004.


title: Limitless

text: Limitless on yhdysvaltalainen jännityssarja, joka perustuu elokuvaan "Rajaton" ("Limitless"). Päähahmo Brian Finch (Jake McDorman) elää tylsää elämää, pian kaikki kuitenkin muuttuu. Hän tutustuu salamyhkäiseen huumeeseen nimeltään NZT-48. Huume tehostaa käyttäjänsä aivotoimintaa. Syötyään pillerin Finch muuttuu huippuälykkääksi. Suomessa sarjan esittäminen alkoi 24. helmikuuta 2016 Sub -kanavalla. 25. toukokuuta 2016 ilmoitettiin ettei sarjaan tehdä lisää jaksoja.